title: Rozhodnutie Európskeho parlamentu z 23. apríla 2009 o absolutóriu za plnenie všeobecného rozpočtu Európskej únie za rozpočtový rok 2007, oddiel VIII - Európsky ombudsman

text:
               26.9.2009

               SK

               Úradný vestník Európskej únie

               L 255/89

         ROZHODNUTIE EURÓPSKEHO PARLAMENTU
   z 23. apríla 2009
   o absolutóriu za plnenie všeobecného rozpočtu Európskej únie za rozpočtový rok 2007, oddiel VIII – Európsky ombudsman
   (2009/639/ES)
   EURÓPSKY PARLAMENT,

               —

               so zreteľom na všeobecný rozpočet Európskej únie na rozpočtový rok 2007 (1),

               —

               so zreteľom na konečnú ročnú účtovnú závierku Európskych spoločenstiev za rozpočtový rok 2007 – zväzok I (C6-0423/2008) (2),

               —

               so zreteľom na výročnú správu európskeho ombudsmana o vnútorných auditoch vykonaných v roku 2007 pre orgán udeľujúci absolutórium,

               —

               so zreteľom na výročnú správu Dvora audítorov o plnení rozpočtu za rozpočtový rok 2007 spolu s odpoveďami inštitúcií (3),

               —

               so zreteľom na vyhlásenie o vierohodnosti vedenia účtov a zákonnosti a správnosti príslušných operácií, ktoré predložil Dvor audítorov v súlade s článkom 248 Zmluvy o ES (4),

               —

               so zreteľom na článok 272 ods. 10 a články 274, 275 a 276 Zmluvy o ES,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,

               —

               so zreteľom na článok 71 a prílohu V k rokovaciemu poriadku,

               —

               so zreteľom na správu Výboru pre kontrolu rozpočtu (A6-0156/2009),

               1.

               udeľuje európskemu ombudsmanovi absolutórium za plnenie rozpočtu za rozpočtový rok 2007;

               2.

               uvádza svoje poznámky v priloženom uznesení;

               3.

               poveruje svojho predsedu, aby toto rozhodnutie a uznesenie, ktoré je jeho neoddeliteľnou súčasťou, postúpil Rade, Komisii, Súdnemu dvoru, Dvoru audítorov, európskemu ombudsmanovi a európskemu dozornému úradníkovi pre ochranu údajov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Hans-Gert PÖTTERING

            Generálny tajomník

         Klaus WELLE

      (1)  Ú. v. EÚ L 77, 16.3.2007.

      (2)  Ú. v. EÚ C 287, 10.11.2008, s. 1.

      (3)  Ú. v. EÚ C 286, 10.11.2008, s. 1.

      (4)  Ú. v. EÚ C 287, 10.11.2008, s. 111.

      (5)  Ú. v. ES L 248, 16.9.2002, s. 1.
   UZNESENIE EURÓPSKEHO PARLAMENTU
   z 23. apríla 2009
   s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2007, oddiel VIII – Európsky ombudsman
   EURÓPSKY PARLAMENT,

               —

               so zreteľom na všeobecný rozpočet Európskej únie na rozpočtový rok 2007 (1),

               —

               so zreteľom na konečnú ročnú účtovnú závierku Európskych spoločenstiev za rozpočtový rok 2007 – zväzok I (C6-0423/2008) (2),

               —

               so zreteľom na výročnú správu európskeho ombudsmana o vnútorných auditoch vykonaných v roku 2007 pre orgán udeľujúci absolutórium,

               —

               so zreteľom na výročnú správu Dvora audítorov o plnení rozpočtu za rozpočtový rok 2007 spolu s odpoveďami inštitúcií (3),

               —

               so zreteľom na vyhlásenie o vierohodnosti vedenia účtov a zákonnosti a správnosti príslušných operácií, ktoré predložil Dvor audítorov v súlade s článkom 248 Zmluvy o ES (4),

               —

               so zreteľom na článok 272 ods. 10 a články 274, 275 a 276 Zmluvy o ES,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,

               —

               so zreteľom na článok 71 a prílohu V k rokovaciemu poriadku,

               —

               so zreteľom na správu Výboru pre kontrolu rozpočtu (A6-0156/2009),

               1.

               konštatuje, že v roku 2007 mal európsky ombudsman k dispozícii viazané rozpočtové prostriedky v celkovej výške 8,2 milióna EUR (2006: 7,7 milióna EUR (6)) s mierou využitia 90,48 %, čo je menej ako priemer ostatných inštitúcií (93,84 %);

               2.

               konštatuje, že v období od roku 2003 do roku 2007 sa sústavne zvyšovali viazané rozpočtové prostriedky zo 4,4 milióna EUR na 8,2 milióna EUR (nárast o takmer 86 %) a počet pracovných miest sa zvýšil z 31 na 57 (nárast o 84 %), pričom počet sťažností sa zvýšil z 2 436 na 3 217 (nárast o 32 %) a počet novozačatých vyšetrovaní sa zvýšil z 253 na 308 (nárast o 22 %); ďalej konštatuje, že počet pracovných miest sa už dva roky po sebe nezvýšil;

               3.

               poukazuje na to, že Dvor audítorov vo svojej výročnej správe uviedol, že v súvislosti s európskym ombudsmanom audit nedal podnet na žiadne významné pripomienky;

               4.

               poznamenáva, že podľa správy vnútorného audítora č. 08/03 činnosť vnútorného audítora v roku 2007 ukázala, že „za podmienky plnej implementácie dohodnutých opatrení […] sú vnútorné systémy riadenia a kontroly inštitúcie účinné a poskytujú primeranú istotu konzistentného dosahovania cieľov kontroly“;

               5.

               pripomína, že podľa správy vnútorného audítora č. 06/04 audit vykonaný s cieľom posúdiť primeranosť postupov riadenia a kontroly na stanovenie individuálnych nárokov zamestnancov „neodhalil v postupoch riadenia a kontroly oblasti významného rizika, ale potvrdil, že inštitúcia by sa mala zaoberať viacerými konkrétnymi problematickými otázkami“; ďalej pripomína, že následne sa vnútorný audítor a inštitúcia dohodli na akčnom pláne a termín na jeho vykonanie stanovili na 30. septembra 2007; víta závery následného auditu vykonaného v decembri 2007, podľa ktorého sa plne vykonali všetky body týkajúce sa riadenia individuálnych nárokov, ktoré sa dohodli v akčnom pláne;

               6.

               konštatuje, že následný audit dohodnutého akčného plánu týkajúci sa súladu s pravidlami verejného obstarávania ukázal, že európsky ombudsman napriek určitému pokroku zatiaľ plne nevykonal dve zostávajúce opatrenia zo správy vnútorného audítora č. 06/03; nabáda európskeho ombudsmana, aby naliehavo dokončil vykonávanie týchto opatrení v súlade s návrhom vnútorného audítora; víta skutočnosť, že vnútorný audítor na základe svojich zistení zahrnul do svojho pracovného programu na rok 2008 aj audit postupu verejného obstarávania, a očakáva výsledky tohto následného auditu;

               7.

               berie na vedomie informácie od delegovaného hlavného povoľujúceho úradníka uvedené v správe o činnosti za rok 2007, že začiatkom roka 2008 sa opäť vykonalo sebahodnotenie efektívnosti rámca vnútornej kontroly útvarov európskeho ombudsmana a že z tohto postupu celkovo vyplynula všeobecne uspokojivá miera implementácie noriem vnútornej kontroly (88 % oproti 85 % v roku 2006 a 74 % v roku 2004);

               8.

               okrem toho však poznamenáva, že v niektorých oblastiach (identifikácia citlivých funkcií, zlepšenie plánovania a programovania, ukazovatele výkonnosti) bola uznaná potreba zvýšiť účinnosť; nabáda európskeho ombudsmana, aby vyvinul maximálne úsilie na ďalšie zvýšenie efektívnosti rámca vnútornej kontroly jeho inštitúcie;

               9.

               s uspokojením konštatuje, že nová rámcová dohoda o spolupráci uzavretá na dobu neurčitú medzi európskym ombudsmanom a Európskym parlamentom, ktorá nadobudla účinnosť 1. apríla 2006, začala v roku 2007 prinášať výsledky; ďalej konštatuje, že táto dohoda sa týka poskytovania určitých administratívnych služieb vrátane budov, IT vybavenia, komunikácie, právneho poradenstva, lekárskych služieb, školení, prekladov a tlmočenia;

               10.

               vyslovuje európskemu ombudsmanovi pochvalu za to, že pokračoval v úsilí o rozvoj medziinštitucionálnych prepojení s ďalšími úradmi (najmä OPOCE, EAS a EPSO) a s prekladateľským strediskom; konštatuje, že 70 % jeho prevádzkových výdavkov bolo viazaných a vynaložených na základe medziinštitucionálnej spolupráce;

               11.

               s uspokojením berie na vedomie úspešné uskutočnenie reorganizácie právneho servisu od mája 2007, ktoré zabezpečilo účinné monitorovanie a podmienky plynulého vykonávania vyšetrovaní a prípravy rozhodnutí;

               12.

               poznamenáva, že európsky ombudsman podľa svojej ročnej správy čelí menším ťažkostiam v súvislosti s prijímaním kvalifikovaných právnikov a vysokou fluktuáciou zamestnancov než v predošlých rokoch;

               13.

               víta skutočnosť, že 14. decembra 2007 európsky ombudsman prijal rozhodnutie o ročnom vyhlásení o záujmoch európskeho ombudsmana; s uspokojením konštatuje, že toto vyhlásenie je zverejnené na internetovej stránke európskeho ombudsmana;

               14.

               blahoželá európskemu ombudsmanovi k jeho rozhodnutiu z 2. júna 2008 pristúpiť k Medziinštitucionálnej dohode z 25. mája 1999 medzi Európskym parlamentom, Radou a Komisiou, ktorá sa týka vnútorných vyšetrovaní Európskym úradom pre boj proti podvodom (OLAF) (7), pri uplatňovaní systému zavedeného nariadením (ES) č. 1073/1999 (8); s uspokojením konštatuje, že európsky ombudsman v rovnaký deň prijal rozhodnutie týkajúce sa podmienok a kritérií na vnútorné vyšetrovanie v súvislosti s prevenciou podvodu, korupcie a akejkoľvek nezákonnej činnosti poškodzujúcej záujmy Spoločenstiev;

               15.

               žiada, aby európsky ombudsman do svojej nasledujúcej správy o činnosti (za rozpočtový rok 2008) zahrnul kapitolu, ktorá bude obsahovať podrobnosti o opatreniach nadväzujúcich na predchádzajúce rozhodnutia Európskeho parlamentu o absolutóriu, prijatých počas roka, vrátane prípadných vysvetlení, prečo odporúčania nedodržal;

               16.

               poznamenáva, že napriek zmenám a doplneniam nariadenia o rozpočtových pravidlách sú jeho ustanovenia o obstarávaní pre menšie inštitúcie, napríklad európskeho ombudsmana, stále veľmi ťažkopádne, najmä v súvislosti s verejnými súťažami na zákazky v relatívne malej hodnote; vyzýva Komisiu, aby pri uskutočňovaní svojej prípravnej práce pred prípravou budúcich návrhov na zmenu a doplnenie nariadenia o rozpočtových pravidlách dôsledne konzultovala s generálnym tajomníkom európskeho ombudsmana a jeho sekretariátom s cieľom zabezpečiť, aby sa ich záujmy plne zohľadnili v konečnom návrhu.

      (1)  Ú. v. EÚ L 77, 16.3.2007.

      (2)  Ú. v. EÚ C 287, 10.11.2008, s. 1.

      (3)  Ú. v. EÚ C 286, 10.11.2008, s. 1.

      (4)  Ú. v. EÚ C 287, 10.11.2008, s. 111.

      (5)  Ú. v. ES L 248, 16.9.2002, s. 1.

      (6)  V roku 2005 7,2 milióna EUR.

      (7)  Ú. v. ES L 136, 31.5.1999, s. 15.

      (8)  Nariadenie Európskeho parlamentu a Rady (ES) č. 1073/1999 z 25. mája 1999 o vyšetrovaniach vykonávaných Európskym úradom pre boj proti podvodom (OLAF) (Ú. v. ES L 136, 31.5.1999, s. 1).


title: 2007/134/ES: Rozhodnutie Komisie z  2. februára 2007 , ktorým sa zriaďuje Európska rada pre výskum (Text s významom pre EHP )

text:
               24.2.2007

               SK

               Úradný vestník Európskej únie

               L 57/14

      ROZHODNUTIE KOMISIE

   z 2. februára 2007,
   ktorým sa zriaďuje Európska rada pre výskum
   (Text s významom pre EHP)
   (2007/134/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na rozhodnutie Európskeho parlamentu a Rady č. 1982/2006/ES z 18. decembra 2006 o siedmom rámcovom programe Európskeho spoločenstva v oblasti výskumu, technického vývoja a demonštračných činností (2007 – 2013) (1), a najmä na jeho články 2 a 3,
   so zreteľom na rozhodnutie Rady 2006/972/ES z 19. decembra 2006 o osobitnom programe „Myšlienky“, ktorým sa vykonáva siedmy rámcový program Európskeho spoločenstva v oblasti výskumu, technického vývoja a demonštračných činností (2007 – 2013) (2), a najmä na jeho článok 4 ods. 2 a 3,
   keďže:

               (1)

               Osobitný program Myšlienky má v rámci siedmeho rámcového programu za cieľ podporu bádateľského výskumu na hraniciach súčasného poznania vo všetkých oblastiach vedy, techniky a v akademickej sfére, ktoré uskutočňujú výskumníci v rámci tém podľa svojho výberu.

               (2)

               V rozhodnutí 2006/972/ES sa ustanovuje, že Komisia by mala zriadiť Európsku radu pre výskum (ďalej len „ERC“), ktorá by mala byť nástrojom na implementáciu osobitného programu Myšlienky.

               (3)

               Podľa článku 4 ods. 3 rozhodnutia 2006/972/ES by mala ERC tvoriť nezávislá vedecká rada (ďalej len „vedecká rada“), ktorú bude podporovať špecializovaná vykonávacia štruktúra.

               (4)

               Vedecká rada má pozostávať z popredných vedcov, odborníkov v oblasti techniky a akademických pracovníkov, ktorých vymenuje Komisia a ktorí budú konať podľa vlastného vedomia a svedomia nezávisle od vonkajších záujmov. Mala by konať v súlade s mandátom, ktorý sa ustanovuje v článku 5 rozhodnutia 2006/972/ES, výlučne v záujme dosiahnutia vedeckých, technických a akademických cieľov osobitného programu Myšlienky.

               (5)

               Vedecká rada by mala nezávisle zvoliť generálneho tajomníka, ktorý bude konať v rámci jej právomoci. Generálny tajomník bude okrem iného pomáhať vedeckej rade pri zabezpečovaní jej účinného spojenia so špecializovanou vykonávacou štruktúrou a s Komisiou, ako aj pri monitorovaní účinnej implementácie jej stratégie a pozícií, ktoré vykonáva špecializovaná vykonávacia štruktúra.

               (6)

               Vedecká rada by mala pracovať podľa zásad vedeckej excelentnosti, nezávislosti, účinnosti a transparentnosti. Komisia by mala byť garantom nezávislosti a bezúhonnosti vedeckej rady a mala by zabezpečovať jej riadne fungovanie.

               (7)

               Bez toho, aby boli dotknuté bezpečnostné predpisy Komisie stanovené v prílohe k rokovaciemu poriadku v rozhodnutí Komisie 2001/844/ES, ESUO, Euratom (3), je potrebné stanoviť pravidlá o poskytovaní informácií členmi vedeckej rady.

               (8)

               S osobnými údajmi týkajúcimi sa členov vedeckej rady je potrebné zaobchádzať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (4).

               (9)

               Bol zriadený nezávislý výbor odborníkov na vysokej úrovni s cieľom určiť zakladajúcich členov vedeckej rady. Na základe rozsiahlych konzultácií v rámci vedeckej a akademickej obce urobil tento výbor odporúčania, ktoré sa týkali faktorov a kritérií, ktoré sa majú uplatniť pri určovaní členov vedeckej rady, ako aj samotných zakladajúcich členov.

               (10)

               Mala by sa zriadiť špecializovaná vykonávacia štruktúra ako externá štruktúra vo forme výkonnej agentúry a malo by sa tak stať v rámci samostatného aktu v súlade s nariadením Rady (ES) č. 58/2003 z 19. decembra 2002, ktoré stanovuje štatút výkonných orgánov, ktorým majú byť zverené niektoré úlohy v rámci riadenia programov Spoločenstva (5).

               (11)

               Kým nebude táto výkonná agentúra vytvorená a funkčná, jej implementačné úlohy bude vykonávať špecializovaný útvar Komisie.

               (12)

               Vplyv tohto rozhodnutia na rozpočet sa zohľadní v rozhodnutí o financovaní v rámci osobitného programu Myšlienky a v legislatívnom finančnom výkaze návrhu Komisie na externú štruktúru,

         ROZHODLA TAKTO:
   KAPITOLA 1
   EURÓPSKA RADA PRE VÝSKUM
   Článok 1
   Zriadenie
   Týmto sa zriaďuje Európska rada pre výskum na obdobie odo dňa nadobudnutia účinnosti tohto rozhodnutia do 31. decembra 2013 na implementáciu osobitného programu Myšlienky. Radu tvorí vedecká rada a špecializovaná vykonávacia štruktúra, ako sa ustanovuje ďalej.
   KAPITOLA 2
   VEDECKÁ RADA
   Článok 2
   Zriadenie
   Týmto sa zriaďuje vedecká rada.
   Článok 3
   Úlohy
   1.   Vedecká rada je poverená úlohami, ktoré sa ustanovujú v článku 5 ods. 3 rozhodnutia 2006/972/ES.
   2.   Vedecká rada okrem iného vytvára celkovú vedeckú stratégiu, má plnú moc rozhodovať o type výskumu, ktorý sa má finančne podporiť v súlade s článkom 6 ods. 6 rozhodnutia 2006/972/ES, a zároveň je garantom kvality aktivity z vedeckého hľadiska. Medzi jej úlohy patrí predovšetkým vypracovanie ročného pracovného programu, vytvorenie procesu vzájomného odborného hodnotenia („peer review“), ako aj monitorovanie a kontrola kvality implementácie osobitného programu Myšlienky bez toho, aby bola dotknutá zodpovednosť Komisie.
   Článok 4
   Členovia
   1.   Vedecká rada pozostáva najviac z 22 členov.
   2.   Vedeckú radu tvoria najvýznačnejší predstavitelia európskej vedeckej obce s náležitými odbornými znalosťami, pôsobiaci v rozmanitých výskumných oblastiach, ktorí konajú samostatne a nezávisle od politických alebo iných záujmov.
   3.   Týmto sa vymenúvajú zakladajúci členovia vedeckej rady, ktorí boli určení na základe faktorov a kritérií ustanovených v prílohe I a ktorí sú uvedení v prílohe II.
   4.   Komisia vymenuje ďalších členov na základe faktorov a kritérií ustanovených v prílohe I a na základe nezávislého a transparentného postupu ich určovania, po dohode s vedeckou radou vrátane konzultácie s vedeckou obcou, ako aj vrátane správy Parlamentu a Rade. Vymenovanie budúcich členov sa uverejní v súlade s nariadením (ES) č. 45/2001.
   5.   Členovia vykonávajú svoje úlohy nezávisle od akýchkoľvek vonkajších vplyvov. Včas informujú Komisiu o akomkoľvek konflikte záujmov, ktorý by mohol narušiť ich objektívnosť.
   6.   Členovia vedeckej rady sú vymenovaní na funkčné obdobie štyroch rokov, ktoré možno predĺžiť raz na základe rotačného systému, ktorý je zárukou kontinuity práce vedeckej rady. Člena však možno vymenovať na kratšie obdobie ako maximálne funkčné obdobie s cieľom umožniť etapovité striedanie členov na základe rotácie. Členovia zostávajú vo funkcii, kým nie sú nahradení alebo kým sa neskončí ich funkčné obdobie.
   7.   Po rezignácii člena alebo po skončení jeho funkčného obdobia, ktoré nemožno predĺžiť, vymenuje Komisia nového člena.
   8.   Komisia môže vo výnimočných prípadoch ukončiť z vlastnej iniciatívy funkčné obdobie člena s cieľom zachovať integritu a/alebo kontinuitu vedeckej rady.
   9.   Členovia vedeckej rady nedostávajú za vykonávané úlohy žiadnu odmenu.
   Článok 5
   Princípy a metódy
   1.   Vedecká rada pôsobí samostatne a nezávisle.
   2.   Vedecká rada v prípade potreby uskutočňuje konzultácie s vedeckou, technickou a akademickou obcou.
   3.   Vedecká rada koná výlučne v záujme dosiahnutia vedeckých, technických a akademických cieľov osobitného programu Myšlienky. Koná bezúhonne a čestne a svoju prácu uskutočňuje efektívne a s čo najväčšou transparentnosťou.
   4.   Vedecká rada sa zodpovedá Komisii, udržiava s ňou a so špecializovanou vykonávacou štruktúrou neustále úzky kontakt a na tento účel vytvára všetky potrebné opatrenia.
   5.   Informácie získané pri výkone úloh nemožno zverejňovať, ak podľa názoru Komisie alebo predsedu vedeckej rady súvisia s dôvernými záležitosťami.
   6.   Komisia poskytne vedeckej rade informácie a pomoc potrebnú na jej činnosť, aby rada mohla pracovať v podmienkach samostatnosti a nezávislosti.
   7.   Vedecká rada pravidelne podáva Komisii správy a zabezpečuje informácie a pomoc potrebné pre povinné úlohy Komisie týkajúce sa podávania správ (t. j. výročná správa, výročná správa o činnosti).
   Článok 6
   Činnosť
   1.   Vedecká rada zvolí spomedzi svojich členov predsedu a dvoch podpredsedov, ktorí ju v súlade s rokovacím poriadkom zastupujú a vedú jej činnosť a pomáhajú pri jej organizovaní vrátane prípravy programu zasadnutia a dokumentov na tieto zasadnutia.
   2.   Predseda a podpredsedovia vedeckej rady môžu používať aj titul prezident, respektíve viceprezident Európskej rady pre výskum.
   3.   Vedecká rada prijme svoj rokovací poriadok, ktorý obsahuje podrobné ustanovenia týkajúce sa volieb v zmysle odseku 1, ako aj kódex správania na riešenie prípadného konfliktu záujmov.
   4.   Vedecká rada sa stretáva na plenárnych zasadnutiach tak často, ako si to vyžaduje jej práca.
   5.   Predseda vedeckej rady môže rozhodnúť o zasadnutiach s obmedzenou účasťou.
   Článok 7
   Generálny tajomník ERC
   1.   Vedecká rada nezávisle volí generálneho tajomníka, ktorý koná v rámci jej právomoci. Generálny tajomník bude okrem iného pomáhať vedeckej rade pri zabezpečovaní jej účinného spojenia s Komisiou a so špecializovanou vykonávacou štruktúrou.
   2.   Úlohy generálneho tajomníka vymedzí vedecká rada. K úlohám patrí monitorovanie účinnej implementácie stratégie a pozícií, ktoré prijíma vedecká rada a vykonáva špecializovaná vykonávacia štruktúra.
   3.   Podpora na ustanovenie generálneho tajomníka a na jeho činnosti sa zabezpečuje osobitným programom Myšlienky.
   4.   Funkčné obdobie generálneho tajomníka nesmie presiahnuť obdobie 30 mesiacov a je jedenkrát obnoviteľné.
   Článok 8
   Výdavky na zasadnutia
   1.   Komisia uhrádza členom vedeckej rady cestovné náklady a v prípade potreby náklady na stravu a ubytovanie, ktoré sú nevyhnutné na výkon jej činností v súlade s predpismi Komisie o poskytovaní náhrad pre externých odborníkov. Náklady na cestovné, stravu a ubytovanie v súvislosti s inými zasadnutiami potrebnými na riadenie činnosti vedeckej rady môže Komisia po svojom predchádzajúcom schválení taktiež uhradiť; platí to pre zasadnutia členov vedeckej rady, externých odborníkov a zúčastnené strany.
   2.   Výdavky na zasadnutia sa uhrádzajú na základe ročnej požiadavky vedeckej rady bez toho, aby bola dotknutá zodpovednosť Komisie.
   KAPITOLA 3
   Článok 9
   Špecializovaná vykonávacia štruktúra
   Špecializovaná vykonávacia štruktúra sa ustanoví ako externá štruktúra. Kým nebude táto externá štruktúra vytvorená a funkčná, jej implementačné úlohy bude vykonávať špecializovaný útvar Komisie.
   KAPITOLA 4
   VŠEOBECNÉ USTANOVENIA
   Článok 10
   Nadobudnutie účinnosti
   Toto rozhodnutie nadobúda účinnosť dňom jeho prijatia.

      V Bruseli 2. februára 2007

            Za Komisiu

         Janez POTOČNIK

            člen Komisie

      (1)  Ú. v. EÚ L 412, 30.12.2006, s. 1.

      (2)  Ú. v. EÚ L 400, 30.12.2006, s. 242.

      (3)  Ú. v. ES L 317, 3.12.2001, s. 1. Rozhodnutie naposledy zmenené a doplnené rozhodnutím 2006/548/ES, Euratom (Ú. v. EÚ L 215, 5.8.2006, s. 38).

      (4)  Ú. v. ES L 8, 12.1.2001, s. 1.

      (5)  Ú. v. ES L 11, 16.1.2003, s. 1.

      PRÍLOHA I
      Faktory a kritériá určovania členov vedeckej rady
      V zložení vedeckej rady sa musí preukázať, že Rada môže vykonávať vedecké vodcovstvo, ktoré má autoritu a je úplne nezávislé, v ktorom sa snúbi um a skúsenosť s víziou a predstavivosťou. Dôveryhodnosť vedeckej rady sa bude zakladať na vyvážených kvalitách mužov a žien, ktorí ju tvoria, a spoločne by mali odrážať plnú šírku výskumného spoločenstva v celej Európe. Jednotliví členovia vedeckej rady musia mať nespornú povesť vedúcich osobností v oblasti výskumu, známych svojou nezávislosťou a odhodlanosťou venovať sa výskumu. Vo všeobecnosti to musia byť výskumní pracovníci s praktickými skúsenosťami zo súčasnosti alebo nedávnej minulosti, ako aj skúsení výskumníci s vedúcim postavením na európskej alebo svetovej úrovni. Do úvahy by sa mali vziať aj mladší vedúci pracovníci z nastupujúcej generácie.
      Členovia musia odrážať široký rozsah výskumných disciplín zahrnujúci exaktné vedy a techniku, ako aj spoločenské a humanitné vedy. Nemali by však byť považovaní za predstaviteľov určitej disciplíny alebo výskumného smerovania a ani oni sami by sa za takých nemali považovať. Mali by mať širokú víziu, ktorá spoločne odráža pochopenie dôležitého vývoja vo výskume vrátane interdisciplinárneho a multidisciplinárneho výskumu, ako aj pochopenie potreby výskumu na európskej úrovni.
      Členovia by okrem svojej preukázateľnej vedeckej a výskumnej reputácie mali spoločne priniesť širší rozsah skúseností získaných nielen v Európe, ale aj v iných častiach sveta, ktoré sa intenzívne venujú výskumu. Mohli by sa sem zaradiť skúsenosti v takých oblastiach, ako je podpora základného výskumu, organizovanie a riadenie výskumu a odovzdávanie znalostí na univerzitách, v akademickej oblasti a priemysle, pochopenie národných a medzinárodných výskumných aktivít, príslušné schémy financovania výskumu a širšie politické súvislosti, v ktorých sa Európska rada pre výskum nachádza.
      Členovia by mali predstavovať rôzne súčasti výskumného spoločenstva a škálu vedeckých inštitúcií, v ktorých sa uskutočňuje výskum; k členom by mali patriť výskumníci so skúsenosťami na univerzitách, vo výskumných ústavoch, akadémiách, subjektoch pôsobiacich v oblasti financovania či vo výskume v oblasti obchodu a priemyslu. Medzi členmi by mali byť aj osoby so skúsenosťami vo viac ako jednej krajine a niektorí by mali pochádzať z mimoeurópskeho výskumného spoločenstva.

      PRÍLOHA II
      Zoznam 22 zakladajúcich členov vedeckej rady

                  Dr. Claudio BORDIGNON, Vedecký ústav San Raffaele, Miláno

                  Prof. Manuel CASTELLS, Katalánska otvorená univerzita

                  Prof. Paul J. CRUTZEN, Ústav Maxa Plancka pre chémiu, Mainz

                  Prof. Mathias DEWATRIPONT, Université Libre de Bruxelles

                  Dr. Daniel ESTEVE, CEA Saclay

                  Prof. Pavel EXNER, Dopplerov ústav, Praha

                  Prof. Hans-Joachim FREUND, Ústav Fritza Habera, Berlín

                  Prof. Wendy HALL, University of Southampton

                  Prof. Carl-Henrik HELDIN, Ludwigov ústav pre výskum rakoviny

                  Prof. Fotis C. KAFATOS, Imperial College London

                  Prof. Michal KLEIBER, Poľská akadémia vied

                  Prof. Norbert KROO, Maďarská akadémia vied

                  Prof. Maria Teresa V.T. LAGO, Univerzita Porto

                  Dr. Oscar MARIN PARRA, Instituto de Neurociencias de Alicante

                  Prof. Lord MAY, University of Oxford

                  Prof. Helga NOWOTNY, Wissenschaftszentrum, Viedeň

                  Prof. Christiane NÜSSLEIN-VOLHARD, Ústav Maxa Plancka pre vývojovú biológiu, Tübingen

                  Prof. Leena PELTONEN-PALOTIE, Univerzita Helsinki a Národný ústav verejného zdravia

                  Prof. Alain PEYRAUBE, CNRS, Paríž

                  Dr. Jens R. ROSTRUP-NIELSEN, Haldor Topsoe A/S

                  Prof. Salvatore SETTIS, Scuola Normale Superiore, Pisa

                  Prof. Rolf M. ZINKERNAGEL, Univerzita Zürich


title: Rozhodnutie Rady (EÚ) 2017/189 zo 16. januára 2017 o pozíciách, ktoré sa majú v mene Európskej únie prijať v podvýbore pre sanitárne a fytosanitárne otázky, podvýbore pre obchod a udržateľný rozvoj, podvýbore pre clá a podvýbore pre zemepisné označenia zriadených podľa Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej, pokiaľ ide o prijatie rokovacieho poriadku uvedených podvýborov

text:
               3.2.2017

               SK

               Úradný vestník Európskej únie

               L 29/40

         ROZHODNUTIE RADY (EÚ) 2017/189
   zo 16. januára 2017
   o pozíciách, ktoré sa majú v mene Európskej únie prijať v podvýbore pre sanitárne a fytosanitárne otázky, podvýbore pre obchod a udržateľný rozvoj, podvýbore pre clá a podvýbore pre zemepisné označenia zriadených podľa Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej, pokiaľ ide o prijatie rokovacieho poriadku uvedených podvýborov
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 4 v spojení s článkom 218 ods. 9,
   so zreteľom na návrh Európskej komisie,
   keďže:

               (1)

               V článku 486 Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (ďalej len „dohoda“) (1) sa stanovuje predbežné vykonávanie dohody v čiastočnom rozsahu.

               (2)

               V článku 4 rozhodnutia Rady 2014/668/EÚ (2) sa uvádzajú ustanovenia dohody, ktoré sa majú predbežne vykonávať. Uvedené ustanovenia zahŕňajú ustanovenia o zriadení a fungovaní podvýboru pre sanitárne a fytosanitárne otázky, podvýboru pre obchod a udržateľný rozvoj, podvýboru pre clá a podvýboru pre zemepisné označenia.

               (3)

               V článku 74 dohody sa stanovuje, že podvýbor pre sanitárne a fytosanitárne otázky má na prvom zasadnutí prijať svoje pracovné postupy.

               (4)

               V článku 300 dohody sa stanovuje, že podvýbor pre obchod a udržateľný rozvoj má prijať svoj rokovací poriadok.

               (5)

               V článku 83 dohody sa stanovuje, že podvýbor pre clá má prijať svoj rokovací poriadok.

               (6)

               V článku 211 dohody sa stanovuje, že podvýbor pre zemepisné označenia má prijať svoj rokovací poriadok.

               (7)

               Je vhodné stanoviť pozície, ktorá sa majú v mene Únie prijať v podvýbore pre sanitárne a fytosanitárne otázky, podvýbore pre obchod a udržateľný rozvoj, podvýbore pre clá a podvýbore pre zemepisné označenia,

         PRIJALA TOTO ROZHODNUTIE:
   Článok 1
   1.   Pozícia, ktorá sa má v mene Únie prijať v podvýbore pre sanitárne a fytosanitárne otázky zriadenom podľa článku 74 Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (ďalej len „dohoda“), je založená na návrhu rozhodnutia podvýboru pre sanitárne a fytosanitárne otázky pripojenom k tomuto rozhodnutiu.
   2.   Menšie technické opravy návrhu rozhodnutia môžu schváliť zástupcovia Únie v podvýbore pre sanitárne a fytosanitárne otázky bez ďalšieho rozhodnutia Rady.
   Článok 2
   1.   Pozícia, ktorá sa má v mene Únie prijať v podvýbore pre obchod a udržateľný rozvoj zriadenom podľa článku 300 dohody, je založená na návrhu rozhodnutia podvýboru pre obchod a udržateľný rozvoj pripojenom k tomuto rozhodnutiu.
   2.   Menšie technické opravy návrhu rozhodnutia môžu schváliť zástupcovia Únie v podvýbore pre obchod a udržateľný rozvoj bez ďalšieho rozhodnutia Rady.
   Článok 3
   1.   Pozícia, ktorá sa má v mene Únie prijať v podvýbore pre clá zriadenom podľa článku 83 dohody, je založená na návrhu rozhodnutia podvýboru pre clá pripojenom k tomuto rozhodnutiu.
   2.   Menšie technické opravy návrhu rozhodnutia môžu schváliť zástupcovia Únie v podvýbore pre clá bez ďalšieho rozhodnutia Rady.
   Článok 4
   1.   Pozícia, ktorá sa má v mene Únie prijať v podvýbore pre zemepisné označenia zriadenom podľa článku 211 dohody, je založená na návrhu rozhodnutia podvýboru pre zemepisné označenia pripojenom k tomuto rozhodnutiu.
   2.   Menšie technické opravy návrhu rozhodnutia môžu schváliť zástupcovia Únie v podvýbore pre zemepisné označenia bez ďalšieho rozhodnutia Rady.
   Článok 5
   Toto rozhodnutie nadobúda účinnosť dňom jeho prijatia.

      V Bruseli 16. januára 2017

            Za Radu

            predsedníčka

         F. MOGHERINI

      (1)  Ú. v. EÚ L 161, 29.5.2014, s. 3.

      (2)  Rozhodnutie Rady 2014/668/EÚ z 23. júna 2014 o podpise v mene Európskej únie a predbežnom vykonávaní Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej, pokiaľ ide o jej hlavu III (okrem ustanovení týkajúcich sa zaobchádzania so štátnymi príslušníkmi tretích krajín, ktorí sú na území druhej zmluvnej strany legálne zamestnaní ako pracovníci) a hlavy IV, V, VI a VII, ako aj súvisiace prílohy a protokoly (Ú. v. EÚ L 278, 20.9.2014, s. 1).

      NÁVRH
      ROZHODNUTIE PODVÝBORU EÚ A UKRAJINY PRE SANITÁRNE A FYTOSANITÁRNE OTÁZKY č. …/…
      z …,
      ktorým sa prijíma jeho rokovací poriadok
      PODVÝBOR EÚ A UKRAJINY PRE SANITÁRNE A FYTOSANITÁRNE OTÁZKY,
      so zreteľom na Dohodu o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (1), a najmä na jej článok 74,
      keďže:

                  (1)

                  V súlade s článkom 486 Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (ďalej len „dohoda“) sa jej časti vrátane kapitoly 4 (Sanitárne a fytosanitárne opatrenia) hlavy IV (Obchod a záležitosti súvisiace s obchodom) predbežne vykonávajú od 1. januára 2016.

                  (2)

                  V článku 74 dohody sa stanovuje, že podvýbor pre sanitárne a fytosanitárne otázky má posúdiť každú záležitosť, ktorá sa týka vykonávania kapitoly 4 hlavy IV dohody.

                  (3)

                  V článku 74 ods. 5 dohody sa stanovuje, že podvýbor pre sanitárne a fytosanitárne otázky má prijať svoj rokovací poriadok,

            PRIJAL TOTO ROZHODNUTIE:
      Článok 1
      Týmto sa prijíma rokovací poriadok Podvýboru pre sanitárne a fytosanitárne otázky uvedený v prílohe k tomuto rozhodnutiu.
      Článok 2
      Toto rozhodnutie nadobúda účinnosť dňom jeho prijatia.

         V …

               Za podvýbor EÚ a Ukrajiny pre sanitárne a fytosanitárne otázky

               predseda

         (1)  Ú. v. EÚ L 161, 29.5.2014, s. 3.

         PRÍLOHA
         ROKOVACÍ PORIADOK PODVÝBORU EÚ A UKRAJINY PRE SANITÁRNE A FYTOSANITÁRNE OTÁZKY
         Článok 1
         Všeobecné ustanovenia
         1.   Podvýbor pre sanitárne a fytosanitárne otázky zriadený podľa článku 74 ods. 1 Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (1) (ďalej len „dohoda“), pomáha Výboru pre pridruženie v zložení pre otázky obchodu podľa článku 465 ods. 4 dohody pri vykonávaní jeho úloh.
         2.   Podvýbor pre sanitárne a fytosanitárne otázky vykonáva úlohy stanovené v článku 74 ods. 2 dohody so zreteľom na cieľ stanovený v článku 59 dohody.
         3.   Podvýbor pre sanitárne a fytosanitárne otázky sa skladá zo zástupcov príslušných orgánov zmluvných strán zodpovedných za sanitárne a fytosanitárne záležitosti.
         4.   Zástupca Európskej komisie alebo Ukrajiny zodpovedný za sanitárne a fytosanitárne záležitosti vykonáva funkciu predsedu v súlade s článkom 2.
         5.   Na účely tohto rokovacieho poriadku sa uplatňuje vymedzenie pojmu „zmluvné strany“ stanovené v článku 482 dohody.
         Článok 2
         Predsedníctvo
         Predsedníctvo podvýboru pre sanitárne a fytosanitárne otázky vykonávajú striedavo zmluvné strany každých 12 mesiacov. Prvé obdobie 12 mesiacov sa začína dňom prvého zasadnutia Rady pre pridruženie a končí sa 31. decembra toho istého roku.
         Článok 3
         Zasadnutia
         1.   Pokiaľ sa zmluvné strany nedohodnú inak, podvýbor pre sanitárne a fytosanitárne otázky sa zíde do troch mesiacov po nadobudnutí platnosti dohody, a následne na žiadosť ktorejkoľvek zo zmluvných strán, najmenej však raz ročne.
         2.   Každé zasadnutie podvýboru pre sanitárne a fytosanitárne otázky zvoláva predseda, a to na deň a miesto, na ktorých sa zmluvné strany dohodli. Predseda vydá oznámenie o zvolaní zasadnutia najneskôr 28 kalendárnych dní pred začiatkom zasadnutia, pokiaľ sa zmluvné strany nedohodnú inak.
         3.   Vždy, keď je to možné, pravidelné zasadnutia podvýboru pre sanitárne a fytosanitárne otázky sa zvolávajú v dostatočnom predstihu pred pravidelným zasadnutím Výboru pre pridruženie v zložení pre otázky obchodu.
         4.   Zasadnutia podvýboru pre sanitárne a fytosanitárne otázky sa môžu uskutočniť s použitím všetkých dohodnutých technických prostriedkov, ako napríklad videokonferencie alebo audiokonferencie.
         5.   Medzi zasadnutiami môže podvýbor pre sanitárne a fytosanitárne otázky riešiť akékoľvek záležitosti korešpondenčne.
         Článok 4
         Delegácie
         Pred každým zasadnutím musí každá zmluvná strana informovať druhú zmluvnú stranu prostredníctvom sekretariátu podvýboru pre sanitárne a fytosanitárne otázky podľa článku 5 o plánovanom zložení svojej delegácie.
         Článok 5
         Sekretariát
         Úradník Európskej komisie a úradník Ukrajiny vykonávajú spoločne funkciu tajomníkov podvýboru pre sanitárne a fytosanitárne otázky a spoločne plnia úlohy sekretariátu a v duchu vzájomnej dôvery a spolupráce.
         Článok 6
         Korešpondencia
         1.   Korešpondencia adresovaná podvýboru pre sanitárne a fytosanitárne otázky sa posiela tajomníkovi jednej zo zmluvných strán, ktorý následne informuje druhého tajomníka.
         2.   Sekretariát zabezpečí, aby sa korešpondencia adresovaná podvýboru pre sanitárne a fytosanitárne otázky postúpila predsedovi a aby sa v prípade potreby rozposlala v súlade s článkom 7.
         3.   Korešpondenciu predsedu posiela zmluvným stranám sekretariát podvýboru pre sanitárne a fytosanitárne otázky v mene predsedu. Takáto korešpondencia sa v prípade potreby rozpošle v súlade s článkom 7.
         Článok 7
         Dokumenty
         1.   Dokumenty sa rozposielajú prostredníctvom sekretariátu podvýboru pre sanitárne a fytosanitárne otázky.
         2.   Zmluvná strana zašle svoje dokumenty svojmu tajomníkovi. Tento tajomník zašle uvedené dokumenty tajomníkovi druhej zmluvnej strany.
         3.   Tajomník Únie rozposiela dokumenty príslušným zástupcom Únie a kópiu takejto korešpondencie systematicky zasiela tajomníkovi Ukrajiny a tajomníkom Výboru pre pridruženie v zložení pre otázky obchodu.
         4.   Tajomník Ukrajiny rozposiela dokumenty príslušným zástupcom Ukrajiny a kópiu takejto korešpondencie systematicky zasiela tajomníkovi Únie a tajomníkom Výboru pre pridruženie v zložení pre otázky obchodu.
         5.   Tajomníci podvýboru pre sanitárne a fytosanitárne otázky plnia úlohu kontaktných miest pre výmenu informácií podľa článku 67 dohody.
         Článok 8
         Dôvernosť
         Pokiaľ zmluvné strany nerozhodnú inak, zasadnutia podvýboru pre sanitárne a fytosanitárne otázky sú neverejné.
         Ak zmluvná strana predloží podvýboru pre sanitárne a fytosanitárne otázky informácie označené ako dôverné, druhá zmluvná strana zaobchádza s týmito informáciami ako s dôvernými informáciami.
         Článok 9
         Program zasadnutí
         1.   Sekretariát podvýboru pre sanitárne a fytosanitárne otázky vypracuje predbežný program každého zasadnutia, ako aj návrh operatívnych záverov stanovených v článku 10, a to na základe návrhov zmluvných strán. Predbežný program rokovania obsahuje body, v súvislosti s ktorými dostal sekretariát žiadosť o zaradenie do programu od jednej zo zmluvných strán spolu s príslušnými dokumentmi najneskôr 21 kalendárnych dní pred dňom konania zasadnutia.
         2.   Predbežný program spolu s príslušnými dokumentmi sa rozposiela v súlade s článkom 7 najneskôr 15 kalendárnych dní pred začiatkom zasadnutia.
         3.   Na začiatku každého zasadnutia prijíma podvýbor pre sanitárne a fytosanitárne otázky program zasadnutia. Do programu možno zaradiť aj body, ktoré nie sú uvedené v predbežnom programe, ak sa tak zmluvné strany dohodnú.
         4.   Predseda môže na základe ad hoc a so súhlasom druhej zmluvnej strany pozvať zástupcov iných orgánov zmluvných strán alebo nezávislých expertov, aby sa zúčastnili na zasadnutiach podvýboru pre sanitárne a fytosanitárne otázky ako pozorovatelia s cieľom poskytnúť informácie o konkrétnych témach. Zmluvné strany zabezpečia, aby uvedení pozorovatelia dodržiavali všetky požiadavky na zachovávanie dôvernosti.
         5.   Predseda môže po konzultáciách so zmluvnými stranami skrátiť lehoty uvedené v odsekoch 1 a 2 s cieľom zohľadniť osobitné požiadavky.
         Článok 10
         Zápisnica a operatívne závery
         1.   Návrh zápisnice z každého zasadnutia vypracujú obidvaja tajomníci spoločne.
         2.   V zápisnici sa vo všeobecnosti vo vzťahu ku každému bodu programu uvádzajú tieto informácie:

                     a)

                     účastníci zasadnutia, úradníci, ktorí ich sprevádzali a všetci pozorovatelia, ktorí sa zúčastnili na zasadnutí;

                     b)

                     dokumenty predložené podvýboru pre sanitárne a fytosanitárne otázky;

                     c)

                     vyhlásenia, o ktorých zaznamenanie požiadal podvýbor pre sanitárne a fytosanitárne otázky, a

                     d)

                     operatívne závery zo zasadnutia podľa odseku 4.

               3.   Návrh zápisnice sa predloží podvýboru pre sanitárne a fytosanitárne otázky na schválenie. Zápisnicu je potrebné schváliť do 28 kalendárnych dní po každom zasadnutí podvýboru pre sanitárne a fytosanitárne otázky. Kópia schválenej zápisnice sa zašle všetkým adresátom uvedeným v článku 7.
         4.   Návrh operatívnych záverov z každého zasadnutia vypracuje tajomník predsedajúcej zmluvnej strany a spolu s programom ho rozpošle zmluvným stranám, zvyčajne najneskôr 15 kalendárnych dní pred začiatkom zasadnutia. Návrh operatívnych záverov sa v priebehu zasadnutia aktualizuje tak, aby na konci zasadnutia podvýbor pre sanitárne a fytosanitárne otázky, pokiaľ nie je dohodnuté inak, prijal operatívne závery, v ktorých sa zohľadňujú následné opatrenia, na ktorých sa zmluvné strany dohodli. Po schválení sa operatívne závery pripoja k zápisnici a ich vykonávanie sa preskúma na nasledujúcom zasadnutí podvýboru pre sanitárne a fytosanitárne otázky. Podvýbor pre sanitárne a fytosanitárne otázky na tento účel prijme vzor, ktorý umožní vysledovať každé opatrenie podľa konkrétnej lehoty na jeho vykonanie.
         Článok 11
         Rozhodnutia a odporúčania
         1.   Podvýbor pre sanitárne a fytosanitárne otázky prijíma rozhodnutia, stanoviská, odporúčania, správy a spoločné opatrenia, ako sa stanovuje v článku 74 dohody. Uvedené rozhodnutia, stanoviská, odporúčania, správy a spoločné opatrenia sa prijímajú na základe konsenzu medzi zmluvnými stranami po ukončení príslušných vnútorných postupov na ich prijatie. Rozhodnutia sú pre zmluvné strany záväzné a zmluvné strany prijmú náležité opatrenia na ich vykonanie.
         2.   Každé rozhodnutie, stanovisko, odporúčanie alebo správu podpíše predseda a overia obaja tajomníci. Bez toho, aby bol dotknutý odsek 3, predseda podpíše uvedené dokumenty na zasadnutí, na ktorom bolo príslušné rozhodnutie, stanovisko, odporúčanie alebo správa prijaté.
         3.   Ak sa tak zmluvné strany dohodnú, podvýbor pre sanitárne a fytosanitárne otázky môže prijímať rozhodnutia, odporúčania, stanoviská alebo správy písomným postupom po ukončení príslušných vnútorných postupov. Písomný postup pozostáva z úradnej výmeny nót medzi oboma tajomníkmi, ktorí konajú v zmysle dohody zmluvných strán. Na tento účel sa text návrhu rozposiela v súlade s článkom 7, pričom lehota, počas ktorej sa musia oznámiť akékoľvek výhrady alebo zmeny, je najmenej 21 kalendárnych dní. Predseda môže po konzultáciách so zmluvnými stranami skrátiť lehoty uvedené v tomto odseku s cieľom zohľadniť osobitné okolnosti. Po schválení textu rozhodnutie, stanovisko, odporúčanie alebo správu podpíše predseda a overia obaja tajomníci.
         4.   Akty podvýboru pre sanitárne a fytosanitárne otázky sa nazývajú „rozhodnutie“, „stanovisko“, „odporúčanie“ alebo „správa“. Každé rozhodnutie nadobúda účinnosť dňom jeho prijatia, pokiaľ sa v rozhodnutí nestanovuje inak.
         5.   Rozhodnutia, stanoviská, odporúčania a správy sa rozposielajú obom zmluvným stranám.
         6.   Sekretariát Výboru pre pridruženie v zložení pre otázky obchodu musí byť oboznámený so všetkými rozhodnutiami, stanoviskami, odporúčaniami, správami a inými schválenými opatreniami podvýboru pre sanitárne a fytosanitárne otázky.
         7.   Každá zmluvná strana sa môže rozhodnúť, či uverejní rozhodnutia, stanoviská a odporúčania podvýboru pre sanitárne a fytosanitárne otázky vo svojom úradnom vestníku.
         Článok 12
         Správy
         Podvýbor pre sanitárne a fytosanitárne otázky predloží Výboru pre pridruženie v zložení pre otázky obchodu správu o svojej činnosti, ako aj o činnosti technických pracovných skupín alebo skupín ad hoc zriadených podvýborom pre sanitárne a fytosanitárne otázky. Správa sa musí predložiť 25 dní pred pravidelným výročným zasadnutím Výboru pre pridruženie v zložení pre otázky obchodu.
         Článok 13
         Jazyky
         1.   Pracovnými jazykmi podvýboru pre sanitárne a fytosanitárne otázky sú angličtina a ukrajinčina.
         2.   Pokiaľ sa nerozhodne inak, rokovania podvýboru pre sanitárne a fytosanitárne otázky vychádzajú z dokumentácie vyhotovenej v uvedených jazykoch.
         Článok 14
         Výdavky
         1.   Každá zmluvná strana hradí všetky výdavky, ktoré jej vznikli v dôsledku účasti na zasadnutiach podvýboru pre sanitárne a fytosanitárne otázky, a to tak výdavky na personál, cestovné náklady a diéty, ako aj poštovné a telekomunikačné výdavky.
         2.   Výdavky na organizáciu zasadnutí a rozmnožovanie dokumentov hradí zmluvná strana, ktorá je organizátorom zasadnutia.
         3.   Výdavky na tlmočenie počas zasadnutí a na preklad dokumentov do angličtiny a ukrajinčiny alebo z angličtiny a ukrajinčiny na účely článku 13 ods. 1 hradí zmluvná strana, ktorá je organizátorom zasadnutia.
         Výdavky na tlmočenie a preklad do iných jazykov alebo z iných jazykov hradí priamo žiadajúca zmluvná strana.
         Článok 15
         Technické pracovné skupiny a skupiny ad hoc
         1.   Podvýbor pre sanitárne a fytosanitárne otázky môže na základe rozhodnutia podľa článku 74 ods. 3 dohody podľa potreby vytvoriť alebo zrušiť technické pracovné skupiny alebo pracovné skupiny ad hoc vrátane vedeckých skupín.
         2.   Členstvo v pracovných skupinách ad hoc nemusí byť obmedzené len na zástupcov zmluvných strán. Zmluvné strany zabezpečia, aby členovia ktorejkoľvek skupiny zriadenej podvýborom pre sanitárne a fytosanitárne otázky dodržiavali všetky príslušné požiadavky na zachovanie dôvernosti.
         3.   Pokiaľ sa nerozhodne inak, skupiny zriadené podvýborom pre sanitárne a fytosanitárne otázky vykonávajú svoju činnosť pod vedením podvýboru pre sanitárne a fytosanitárne otázky, ktorému podávajú správy.
         4.   Zasadnutia pracovných skupín sa môžu konať podľa potreby, a to buď za osobnej prítomnosti alebo prostredníctvom videokonferencie či audiokonferencie.
         5.   Sekretariátu podvýboru pre sanitárne a fytosanitárne otázky sa v kópii zasiela všetka súvisiaca korešpondencia, dokumenty a oznámenia, ktoré sa týkajú činností pracovných skupín.
         6.   Pracovné skupiny majú právomoc písomne vydávať odporúčania podvýboru pre sanitárne a fytosanitárne otázky. Odporúčania sa prijímajú na základe konsenzu a oznamujú sa predsedovi, ktorý ich rozpošle podľa článku 7.
         7.   Tento rokovací poriadok platí mutatis mutandis pre všetky technické pracovné skupiny alebo pracovné skupiny ad hoc zriadené podvýborom pre sanitárne a fytosanitárne otázky, pokiaľ sa v tomto článku nestanovuje inak. Odkazy na Výbor pre pridruženie v zložení pre otázky obchodu sa považujú za odkazy na podvýbor pre sanitárne a fytosanitárne otázky.
         Článok 16
         Zmeny
         Tento rokovací poriadok sa môže zmeniť rozhodnutím podvýboru pre sanitárne a fytosanitárne otázky v súlade s článkom 74 ods. 5 dohody.

            (1)  Ú. v. EÚ L 161, 29.5.2014, s. 3.

      NÁVRH
      ROZHODNUTIE PODVÝBORU EÚ A UKRAJINY PRE OBCHOD A UDRŽATEĽNÝ ROZVOJ č. …
      z …,
      ktorým sa prijíma jeho rokovací poriadok
      PODVÝBOR EÚ A UKRAJINY PRE OBCHOD A UDRŽATEĽNÝ ROZVOJ,
      so zreteľom na Dohodu o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (1), a najmä na jej článok 300,
      keďže:

                  (1)

                  V súlade s článkom 486 Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (ďalej len „dohoda“) sa jej časti vrátane kapitoly 13 (Obchod a trvalo udržateľný rozvoj) hlavy IV (Obchod a záležitosti súvisiace s obchodom) predbežne vykonávajú od 1. januára 2016.

                  (2)

                  V článku 300 dohody sa stanovuje, že podvýbor pre obchod a udržateľný rozvoj má vykonávať dohľad nad uplatňovaním kapitoly 13 hlavy IV dohody.

                  (3)

                  V článku 300 ods. 1 dohody sa stanovuje, že podvýbor pre obchod a udržateľný rozvoj má prijať svoj rokovací poriadok,

            PRIJAL TOTO ROZHODNUTIE:
      Článok 1
      Týmto sa prijíma rokovací poriadok podvýboru pre obchod a udržateľný rozvoj uvedený v prílohe k tomuto rozhodnutiu.
      Článok 2
      Toto rozhodnutie nadobúda účinnosť dňom jeho prijatia.

         V …

               Za podvýbor EÚ a Ukrajiny pre obchod a udržateľný rozvoj

               predseda

         (1)  Ú. v. EÚ L 161, 29.5.2014, s. 3.

         PRÍLOHA
         ROKOVACÍ PORIADOK PODVÝBORU EÚ A UKRAJINY PRE OBCHOD A UDRŽATEĽNÝ ROZVOJ
         Článok 1
         Všeobecné ustanovenia
         1.   Podvýbor pre obchod a udržateľný rozvoj zriadený podľa článku 300 Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (1) (ďalej len „dohoda“), pomáha Výboru pre pridruženie v zložení pre otázky obchodu, ako sa uvádza v článku 465 ods. 4 dohody pri vykonávaní jeho úloh.
         2.   Podvýbor pre obchod a udržateľný rozvoj vykonáva svoje povinnosti uvedené v kapitole 13 (Obchod a trvalo udržateľný rozvoj) hlavy IV (Obchod a záležitosti súvisiace s obchodom) dohody.
         3.   Podvýbor pre obchod a udržateľný rozvoj sa skladá zo zástupcov z administratívy každej zmluvnej strany, ktorí sú zodpovední za záležitosti súvisiace s obchodom a trvalo udržateľným rozvojom.
         4.   Funkciu predsedu podvýboru pre obchod a udržateľný rozvoj vykonáva zástupca Európskej komisie alebo Ukrajiny zodpovedný za záležitosti súvisiace s obchodom a trvalo udržateľným rozvojom.
         5.   Na účely tohto rokovacieho poriadku sa uplatňuje vymedzenie pojmu „zmluvné strany“ stanovené v článku 482 dohody.
         Článok 2
         Osobitné ustanovenia
         1.   Pokiaľ nie je v tomto rokovacom poriadku stanovené inak, články 2 až 14 rokovacieho poriadku Výboru pre pridruženie EÚ a Ukrajiny sa uplatňujú mutatis mutandis.
         2.   Odkazy na Radu pre pridruženie sa vykladajú ako odkazy na Výbor pre pridruženie v zložení pre otázky obchodu. Odkazy na Výbor pre pridruženie alebo na Výbor pre pridruženie v zložení pre otázky obchodu sa vykladajú ako odkazy na podvýbor pre obchod a udržateľný rozvoj.
         Článok 3
         Zasadnutia
         Podvýbor pre obchod a udržateľný rozvoj zasadá podľa potreby. Zmluvné strany sa budú snažiť zasadať raz za rok.
         Článok 4
         Zmeny
         Tento rokovací poriadok sa môže zmeniť rozhodnutím podvýboru pre obchod a udržateľný rozvoj v súlade s článkom 300 ods. 1 dohody.

            (1)  Ú. v. EÚ L 161, 29.5.2014, s. 3.

      NÁVRH
      ROZHODNUTIE PODVÝBORU EÚ A UKRAJINY PRE CLÁ č. …
      z …,
      ktorým sa prijíma jeho rokovací poriadok
      PODVÝBOR EÚ A UKRAJINY PRE CLÁ,
      so zreteľom na Dohodu o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (1), a najmä na jej článok 83,
      keďže:

                  (1)

                  V súlade s článkom 486 Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (ďalej len „dohoda“) sa jej časti vrátane kapitoly 5 (Uľahčenia v rámci colnej oblasti a obchodu) hlavy IV (Obchod a záležitosti súvisiace s obchodom) predbežne vykonávajú od 1. januára 2016.

                  (2)

                  V článku 83 dohody sa stanovuje, že podvýbor pre clá má monitorovať vykonávanie a správu kapitoly 5 hlavy V dohody.

                  (3)

                  V článku 83 písm. e) dohody sa stanovuje, že podvýbor pre clá má prijať svoj rokovací poriadok,

            PRIJAL TOTO ROZHODNUTIE:
      Článok 1
      Týmto sa prijíma rokovací poriadok podvýboru pre clá uvedený v prílohe k tomuto rozhodnutiu.
      Článok 2
      Toto rozhodnutie nadobúda účinnosť dňom jeho prijatia.

         V …

               Za Podvýbor EÚ a Ukrajiny pre clá

               predseda

         (1)  Ú. v. EÚ L 161, 29.5.2014, s. 3.

         PRÍLOHA
         ROKOVACÍ PORIADOK PODVÝBORU EÚ A UKRAJINY PRE CLÁ
         Článok 1
         Všeobecné ustanovenia
         1.   Podvýbor EÚ a Ukrajiny pre clá zriadený podľa článku 83 Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (1) (ďalej len „dohoda“) plní svoje úlohy podľa uvedeného článku.
         2.   Podvýbor pre clá sa skladá zo zástupcov Európskej komisie a Ukrajiny zodpovedných za clá a colné záležitosti.
         3.   Zástupca Európskej komisie alebo Ukrajiny zodpovedný za clá a colné záležitosti vykonáva funkciu predsedu v súlade s článkom 2.
         4.   Na účely tohto rokovacieho poriadku sa uplatňuje vymedzenie pojmu „zmluvné strany“ stanovené v článku 482 dohody.
         Článok 2
         Predsedníctvo
         Zmluvné strany striedavo predsedajú podvýboru pre clá každých 12 mesiacov. Prvé obdobie 12 mesiacov sa začína dňom prvého zasadnutia Rady pre pridruženie a končí sa 31. decembra toho istého roku.
         Článok 3
         Zasadnutia
         1.   Pokiaľ sa zmluvné strany nedohodnú inak, podvýbor pre clá sa zíde raz ročne alebo na žiadosť jednej zo zmluvných strán.
         2.   Každé zasadnutie podvýboru pre clá zvoláva predseda, a to na deň a miesto, na ktorých sa zmluvné strany dohodli. Predseda vydá oznámenie o zvolaní zasadnutia najneskôr 28 kalendárnych dní pred začiatkom zasadnutia, pokiaľ sa zmluvné strany nedohodnú inak.
         3.   Zasadnutia podvýboru pre clá sa môžu uskutočniť s použitím všetkých dohodnutých technických prostriedkov, ako napríklad videokonferencie alebo audiokonferencie.
         4.   Medzi zasadnutiami môže podvýbor pre clá riešiť akékoľvek záležitosti korešpondenčne.
         Článok 4
         Delegácie
         Pred každým zasadnutím musí každá zmluvná strana informovať druhú zmluvnú stranu prostredníctvom sekretariátu podvýboru pre clá zriadeného podľa článku 5 o plánovanom zložení svojej delegácie.
         Článok 5
         Sekretariát
         Úradník Európskej komisie a úradník Ukrajiny, ktorí sú zodpovední za clá a colné záležitosti, vykonávajú spoločne funkciu tajomníkov podvýboru pre clá a spoločne plnia úlohy sekretariátu v duchu vzájomnej dôvery a spolupráce.
         Článok 6
         Korešpondencia
         1.   Korešpondencia adresovaná podvýboru pre clá sa posiela tajomníkovi jednej zo zmluvných strán, ktorý následne informuje druhého tajomníka.
         2.   Sekretariát zabezpečí, aby sa korešpondencia adresovaná podvýboru pre clá postúpila predsedovi a aby sa v prípade potreby rozposlala v súlade s článkom 7.
         3.   Korešpondenciu predsedu posiela zmluvným stranám sekretariát podvýboru pre clá v mene predsedu. Takáto korešpondencia sa v prípade potreby rozpošle v súlade s článkom 7.
         Článok 7
         Dokumenty
         1.   Dokumenty rozposiela sekretariát podvýboru pre clá.
         2.   Zmluvná strana zašle svoje dokumenty svojmu tajomníkovi. Tento tajomník zašle uvedené dokumenty tajomníkovi druhej zmluvnej strany.
         3.   Tajomník Únie rozposiela dokumenty príslušným zástupcom Únie a kópiu takejto korešpondencie systematicky zasiela tajomníkovi Ukrajiny. Tajomník Únie rozposiela kópiu konečných verzií dokumentov tajomníkom Výboru pre pridruženie v zložení pre otázky obchodu.
         4.   Tajomník Ukrajiny rozposiela dokumenty príslušným zástupcom Ukrajiny a kópiu takejto korešpondencie systematicky zasiela tajomníkovi Únie. Tajomník Ukrajiny rozposiela kópiu konečných verzií dokumentov tajomníkom Výboru pre pridruženie v zložení pre otázky obchodu.
         Článok 8
         Dôvernosť
         Pokiaľ zmluvné strany nerozhodnú inak, zasadnutia podvýboru pre clá sú neverejné.
         Ak zmluvná strana predloží podvýboru pre clá informácie označené ako dôverné, druhá zmluvná strana zaobchádza s týmito informáciami ako s dôvernými informáciami.
         Článok 9
         Program zasadnutí
         1.   Sekretariát podvýboru pre clá vypracuje predbežný program každého zasadnutia na základe návrhov zmluvných strán. Predbežný program rokovania obsahuje body, v súvislosti s ktorými dostal sekretariát žiadosť o zaradenie do programu od jednej zo zmluvných strán spolu s príslušnými dokumentmi najneskôr 21 kalendárnych dní pred dňom konania zasadnutia.
         2.   Predbežný program spolu s príslušnými dokumentmi sa rozposiela v súlade s článkom 7 najneskôr 15 kalendárnych dní pred začiatkom zasadnutia.
         3.   Na začiatku každého zasadnutia prijíma podvýbor pre clá program zasadnutia. Do programu možno zaradiť aj body, ktoré nie sú uvedené v predbežnom programe, ak sa tak zmluvné strany dohodnú.
         4.   Predseda môže na základe ad hoc a so súhlasom druhej zmluvnej strany pozvať zástupcov iných orgánov zmluvných strán alebo nezávislých expertov, aby sa zúčastnili na zasadnutiach podvýboru pre clá ako pozorovatelia s cieľom poskytnúť informácie o konkrétnych témach. Zmluvné strany zabezpečia, aby uvedení pozorovatelia dodržiavali všetky požiadavky na zachovávanie dôvernosti.
         5.   Predseda môže po konzultáciách so zmluvnými stranami skrátiť lehoty uvedené v odsekoch 1 a 2 s cieľom zohľadniť osobitné okolnosti.
         Článok 10
         Zápisnica a operatívne závery
         1.   Návrh zápisnice vrátane operatívnych záverov z každého zasadnutia vypracuje tajomník predsedajúcej zmluvnej strany.
         2.   Návrh zápisnice vrátane operatívnych záverov sa predloží na schválenie podvýboru pre clá. Zápisnicu je potrebné schváliť do 28 kalendárnych dní po každom zasadnutí podvýboru pre clá. Kópia návrhu zápisnice sa zašle všetkým adresátom uvedeným v článku 7.
         Článok 11
         Rozhodnutia a odporúčania
         1.   Podvýbor pre clá prijíma praktické mechanizmy, opatrenia, rozhodnutia a odporúčania, ako sa stanovuje v článku 83 dohody. Tieto rozhodnutia a odporúčania sa prijímajú na základe konsenzu zmluvných strán po ukončení príslušných vnútorných postupov oboch zmluvných strán na ich prijatie. Rozhodnutia sú pre zmluvné strany záväzné a zmluvné strany prijmú náležité opatrenia na ich vykonanie.
         2.   Každé rozhodnutie alebo odporúčanie podpíše zástupca každej zmluvnej strany. Bez toho, aby bol dotknutý odsek 3, zástupcovia podpíšu uvedené dokumenty počas zasadnutia, na ktorom bolo príslušné rozhodnutie alebo odporúčanie prijaté.
         3.   Ak sa tak zmluvné strany dohodnú, podvýbor pre clá môže prijímať rozhodnutia alebo odporúčania písomným postupom po ukončení príslušných vnútorných postupov. Písomný postup pozostáva z úradnej výmeny nót medzi oboma tajomníkmi, ktorí konajú v zmysle dohody zmluvných strán. Na tento účel sa text návrhu rozposiela v súlade s článkom 7, pričom lehota, počas ktorej sa musia oznámiť akékoľvek výhrady alebo zmeny, je najmenej 21 kalendárnych dní. Predseda môže po konzultácii so zmluvnými stranami skrátiť lehoty uvedené v tomto odseku s cieľom zohľadniť osobitné okolnosti. Hneď, ako sa daný text schváli, rozhodnutie alebo odporúčanie podpíše zástupca každej zmluvnej strany.
         4.   Akty podvýboru pre clá sa nazývajú „rozhodnutie“ alebo „odporúčanie“. Každé rozhodnutie nadobúda účinnosť dňom jeho prijatia, pokiaľ sa v rozhodnutí nestanovuje inak.
         5.   Rozhodnutia a odporúčania podvýboru pre clá overia obaja tajomníci.
         6.   Rozhodnutia a odporúčania sa rozpošlú obom zmluvným stranám.
         7.   Sekretariát Výboru pre pridruženie v zložení pre otázky obchodu musí byť informovaný o všetkých rozhodnutiach, stanoviskách, odporúčaniach, správach alebo iných dohodnutých opatreniach podvýboru pre clá.
         8.   Každá zmluvná strana sa môže rozhodnúť, či uverejní rozhodnutia a odporúčania podvýboru pre clá vo svojom úradnom vestníku.
         Článok 12
         Správy
         Podvýbor pre clá podáva na každom pravidelnom výročnom zasadnutí Výboru pre pridruženie v zložení pre otázky obchodu správy tomuto výboru.
         Článok 13
         Jazyky
         1.   Pracovnými jazykmi podvýboru pre clá sú angličtina a ukrajinčina.
         2.   Pokiaľ sa nerozhodne inak, rokovania podvýboru pre clá vychádzajú z dokumentácie vyhotovenej v uvedených jazykoch.
         Článok 14
         Výdavky
         1.   Každá zmluvná strana hradí všetky výdavky, ktoré jej vznikli v dôsledku účasti na zasadnutiach podvýboru pre clá, a to tak výdavky na personál, cestovné náklady a diéty, ako aj poštovné a telekomunikačné výdavky.
         2.   Výdavky na organizáciu zasadnutí a rozmnožovanie dokumentov hradí zmluvná strana, ktorá je organizátorom zasadnutia.
         3.   Výdavky na tlmočenie počas zasadnutí a na preklad dokumentov do angličtiny a ukrajinčiny alebo z angličtiny a ukrajinčiny na účely článku 13 ods. 1 hradí zmluvná strana, ktorá je organizátorom zasadnutia.
         Výdavky na tlmočenie a preklad do iných jazykov alebo z iných jazykov hradí priamo žiadajúca zmluvná strana.
         Článok 15
         Zmeny
         Tento rokovací poriadok sa môže zmeniť rozhodnutím podvýboru pre clá v súlade s článkom 83 písm. e) dohody.

            (1)  Ú. v. EÚ L 161, 29.5.2014, s. 3.

      NÁVRH
      ROZHODNUTIE PODVÝBORU EÚ A UKRAJINY PRE ZEMEPISNÉ OZNAČENIA č. …
      z …,
      ktorým sa prijíma jeho rokovací poriadok
      PODVÝBOR EÚ A UKRAJINY PRE ZEMEPISNÉ OZNAČENIA,
      so zreteľom na Dohodu o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (1), a najmä na jej článok 211,
      keďže:

                  (1)

                  V súlade s článkom 486 Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (ďalej len „dohoda“) sa jej časti vrátane pododdielu 3 (Zemepisné označenia) oddielu 2 kapitoly 9 (Duševné vlastníctvo) hlavy IV (Obchod a záležitosti súvisiace s obchodom) predbežne vykonávajú od 1. januára 2016.

                  (2)

                  V článku 211 dohody sa stanovuje, že podvýbor pre zemepisné označenia má monitorovať stav dohody v oblasti zemepisných označení a slúži ako fórum na spoluprácu a dialóg v oblasti zemepisných označení.

                  (3)

                  V článku 211 ods. 2 dohody sa stanovuje, že podvýbor pre zemepisné označenia má prijať svoj rokovací poriadok,

            PRIJAL TOTO ROZHODNUTIE:
      Článok 1
      Týmto sa prijíma rokovací poriadok podvýboru pre zemepisné označenia uvedený v prílohe k tomuto rozhodnutiu.
      Článok 2
      Toto rozhodnutie nadobúda účinnosť dňom jeho prijatia.

         V …

               Za Podvýbor EÚ a Ukrajiny pre zemepisné označenia

               predseda

         (1)  Ú. v. EÚ L 161, 29.5.2014, s. 3.

         PRÍLOHA
         ROKOVACÍ PORIADOK PODVÝBORU EÚ A UKRAJINY PRE ZEMEPISNÉ OZNAČENIA
         Článok 1
         Všeobecné ustanovenia
         1.   Podvýbor pre zemepisné označenia zriadený podľa článku 211 Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (1) (ďalej len „dohoda“) pomáha Výboru pre pridruženie v zložení pre otázky obchodu, ako sa uvádza v článku 465 ods. 4 dohody, pri plnení jeho povinností.
         2.   Podvýbor pre zemepisné označenia plní svoje povinnosti stanovené v článku 211 dohody.
         3.   Podvýbor pre zemepisné označenia sa skladá z úradníkov Európskej komisie a Ukrajiny zodpovedných za záležitosti týkajúce sa zemepisných označení.
         4.   Každá zmluvná strana vymenuje vedúceho delegácie, ktorý bude kontaktnou osobou pre všetky záležitosti týkajúce sa podvýboru.
         5.   Vedúci delegácií vykonávajú funkciu predsedu v súlade s článkom 2.
         6.   Každý vedúci delegácie môže delegovať niektoré alebo všetky úlohy vyplývajúce z jeho funkcie na vymenovaného zástupcu a v takom prípade sa všetky ďalej uvedené odkazy na vedúceho delegácie uplatňujú rovnako na vymenovaného zástupcu.
         7.   Na účely tohto rokovacieho poriadku sa uplatňuje vymedzenie pojmu „zmluvné strany“ stanovené v článku 482 dohody.
         Článok 2
         Predsedníctvo
         Zmluvné strany striedavo predsedajú podvýboru pre zemepisné označenia každých 12 mesiacov. Prvé obdobie 12 mesiacov sa začína dňom prvého zasadnutia Rady pre pridruženie a končí sa 31. decembra toho istého roku.
         Článok 3
         Zasadnutia
         1.   Pokiaľ sa zmluvné strany nedohodnú inak, podvýbor pre zemepisné označenia sa zíde striedavo v Únii a na Ukrajine na žiadosť ktorejkoľvek zmluvnej strany, a v každom prípade najneskôr do 90 dní odo dňa podania žiadosti.
         2.   Každé zasadnutie podvýboru pre zemepisné označenia zvoláva predseda, a to na deň a miesto, na ktorých sa zmluvné strany dohodli. Predseda vydá oznámenie o zvolaní zasadnutia najneskôr 28 kalendárnych dní pred začiatkom zasadnutia, pokiaľ sa zmluvné strany nedohodnú inak.
         3.   Vždy, keď je to možné, pravidelné zasadnutie podvýboru pre zemepisné označenia sa zvolá v dostatočnom predstihu pred pravidelným zasadnutím Výboru pre pridruženie v zložení pre otázky obchodu.
         4.   Vo výnimočných prípadoch sa zasadnutia podvýboru pre zemepisné označenia môžu uskutočniť s použitím všetkých dohodnutých technických prostriedkov vrátane videokonferencie.
         Článok 4
         Delegácie
         Pred každým zasadnutím musí každá zmluvná strana informovať druhú zmluvnú stranu prostredníctvom sekretariátu podvýboru pre zemepisné označenia stanovenom v článku 5 o plánovanom zložení svojej delegácie.
         Článok 5
         Sekretariát
         Zástupca Európskej komisie a zástupca Ukrajiny, ktorých určia vedúci delegácie, vykonávajú spoločne funkciu tajomníkov podvýboru pre zemepisné označenia a spoločne plnia úlohy sekretariátu a v duchu vzájomnej dôvery a spolupráce.
         Článok 6
         Korešpondencia
         1.   Korešpondencia adresovaná podvýboru pre zemepisné označenia sa posiela tajomníkovi jednej zo zmluvných strán, ktorý následne informuje druhého tajomníka.
         2.   Sekretariát zabezpečí, aby sa korešpondencia adresovaná podvýboru pre zemepisné označenia postúpila predsedovi a aby sa v prípade potreby rozposlala v súlade s článkom 7.
         3.   Korešpondenciu predsedu podvýboru pre zemepisné označenia posiela zmluvným stranám sekretariát podvýboru pre zemepisné označenia v mene predsedu. Takáto korešpondencia sa v prípade potreby rozposiela v súlade s článkom 7.
         Článok 7
         Dokumenty
         1.   Dokumenty sa rozposielajú prostredníctvom sekretariátu podvýboru pre zemepisné označenia.
         2.   Zmluvná strana zašle svoje dokumenty svojmu tajomníkovi. Tajomník zašle uvedené dokumenty tajomníkovi druhej zmluvnej strany.
         3.   Tajomník Únie rozposiela dokumenty príslušným zástupcom Únie a kópiu takejto korešpondencie systematicky zasiela tajomníkovi Ukrajiny a tajomníkom Výboru pre pridruženie v zložení pre otázky obchodu.
         4.   Tajomník Ukrajiny rozposiela dokumenty príslušným zástupcom Ukrajiny a kópiu takejto korešpondencie systematicky zasiela tajomníkovi Únie a tajomníkom Výboru pre pridruženie v zložení pre otázky obchodu.
         Článok 8
         Dôvernosť
         Pokiaľ zmluvné strany nerozhodnú inak, zasadnutia podvýboru pre zemepisné označenia sú neverejné.
         Ak zmluvná strana predloží podvýboru pre zemepisné označenia informácie označené ako dôverné, druhá zmluvná strana zaobchádza s týmito informáciami ako s dôvernými informáciami.
         Článok 9
         Program zasadnutí
         1.   Sekretariát podvýboru pre zemepisné označenia vypracuje predbežný program každého zasadnutia, ako aj návrh operatívnych záverov, ako sa stanovuje v článku 10, a to na základe návrhov zmluvných strán. Predbežný program rokovania obsahuje body, v súvislosti s ktorými dostal sekretariát podvýboru pre zemepisné označenia žiadosť o zaradenie do programu od jednej zo zmluvných strán spolu s príslušnými dokumentmi najneskôr 21 kalendárnych dní pred dňom konania zasadnutia.
         2.   Predbežný program spolu s príslušnými dokumentmi sa rozposiela v súlade s článkom 7 najneskôr 15 kalendárnych dní pred začiatkom zasadnutia.
         3.   Na začiatku každého zasadnutia prijme predseda a vedúci druhej delegácie program zasadnutia. Do programu možno zaradiť aj body, ktoré nie sú uvedené v predbežnom programe, ak sa tak zmluvné strany dohodnú.
         4.   Predseda môže na základe ad hoc a so súhlasom druhej zmluvnej strany pozvať zástupcov iných orgánov zmluvných strán alebo nezávislých expertov, aby sa zúčastnili na zasadnutiach podvýboru pre zemepisné označenia ako pozorovatelia s cieľom poskytnúť informácie o konkrétnych témach. Zmluvné strany zabezpečia, aby uvedení pozorovatelia dodržiavali všetky požiadavky na zachovávanie dôvernosti.
         5.   Predseda môže po konzultáciách so zmluvnými stranami skrátiť lehoty uvedené v odsekoch 1 a 2 s cieľom zohľadniť osobitné okolnosti.
         Článok 10
         Zápisnica a operatívne závery
         1.   Návrh zápisnice z každého zasadnutia vypracujú obidvaja tajomníci spoločne.
         2.   V zápisnici sa vo všeobecnosti vo vzťahu ku každému bodu programu uvádzajú tieto informácie:

                     a)

                     účastníci zasadnutia, úradníci, ktorí ich sprevádzali a prípadní pozorovatelia, ktorí sa zúčastnili na zasadnutí;

                     b)

                     dokumenty predložené podvýboru pre zemepisné označenia;

                     c)

                     vyhlásenia, o ktorých zaznamenanie požiadal podvýbor pre zemepisné označenia, a

                     d)

                     v prípade potreby operatívne závery zo zasadnutia podľa odseku 4.

               3.   Návrh zápisnice sa predloží na schválenie podvýboru pre zemepisné označenia. Zápisnicu je potrebné schváliť do 28 kalendárnych dní po každom zasadnutí podvýboru pre zemepisné označenia. Kópia schválenej zápisnice sa zašle všetkým adresátom uvedeným v článku 7.
         4.   Návrh operatívnych záverov z každého zasadnutia vypracuje tajomník podvýboru pre zemepisné označenia predsedajúcej zmluvnej strany a spolu s programom ho rozpošle zmluvným stranám, zvyčajne najneskôr 15 kalendárnych dní pred začiatkom zasadnutia. Návrh operatívnych záverov sa v priebehu zasadnutia aktualizuje tak, aby na konci zasadnutia podvýbor pre zemepisné označenia, pokiaľ nie je dohodnuté inak, prijal operatívne závery, v ktorých sa zohľadňujú následné opatrenia, na ktorých sa zmluvné strany dohodli. Po schválení sa operatívne závery pripoja k zápisnici a ich vykonávanie sa preskúma na nasledujúcom zasadnutí podvýboru pre zemepisné označenia. Na tento účel podvýbor pre zemepisné označenia prijme vzor, ktorý umožní vysledovať každé opatrenie podľa konkrétnej lehoty na jeho vykonanie.
         Článok 11
         Rozhodnutia
         1.   Podvýbor pre zemepisné označenia má právomoc prijímať rozhodnutia v prípadoch stanovených v článku 211 ods. 3 dohody. Uvedené rozhodnutia sa prijímajú na základe konsenzu medzi zmluvnými stranami po ukončení príslušných vnútorných postupov na ich prijatie. Rozhodnutia sú pre zmluvné strany záväzné a zmluvné strany prijmú náležité opatrenia potrebné na ich vykonanie.
         2.   Každé rozhodnutie alebo odporúčanie musí podpísať zástupca každej zmluvnej strany. Bez toho, aby bol dotknutý odsek 3, zástupcovia podpíšu uvedené dokumenty počas zasadnutia, na ktorom bolo príslušné rozhodnutie prijaté.
         3.   Ak sa tak zmluvné strany dohodnú, podvýbor pre zemepisné označenia môže prijímať rozhodnutia písomným postupom po ukončení príslušných vnútorných postupov. Písomný postup pozostáva z úradnej výmeny nót medzi oboma tajomníkmi, ktorí konajú v zmysle dohody zmluvných strán. Na tento účel sa text návrhu rozposiela v súlade s článkom 7, pričom lehota, počas ktorej sa musia oznámiť akékoľvek výhrady alebo zmeny, je najmenej 21 kalendárnych dní. Predseda môže po konzultácii so zmluvnými stranami skrátiť lehoty uvedené v tomto odseku s cieľom zohľadniť osobitné okolnosti. Hneď, ako sa daný text schváli, rozhodnutie podpíše zástupca každej zmluvnej strany.
         4.   Akty podvýboru pre zemepisné označenia sa nazývajú „rozhodnutie“. Každé rozhodnutie nadobúda účinnosť dňom jeho prijatia, pokiaľ sa v rozhodnutí nestanovuje inak.
         5.   Rozhodnutia podvýboru pre zemepisné označenia overia obaja tajomníci.
         6.   Rozhodnutia sa rozpošlú obom zmluvným stranám.
         7.   Sekretariát Výboru pre pridruženie v zložení pre otázky obchodu musí byť oboznámený so všetkými rozhodnutiami, správami a inými dohodnutými opatreniami podvýboru pre zemepisné označenia.
         8.   Každá zmluvná strana sa môže rozhodnúť, či uverejní rozhodnutia podvýboru pre zemepisné označenia vo svojom úradnom vestníku.
         Článok 12
         Správy
         1.   Podvýbor pre zemepisné označenia podáva správy Výboru pre pridruženie v zložení pre otázky obchodu na každom pravidelnom zasadnutí tohto výboru.
         2.   Správy sa prijímajú na základe konsenzu zmluvných strán a nazývajú sa „správy“. Správy sa rozpošlú obom zmluvným stranám.
         3.   Postup na prijímanie rozhodnutí uvedený v článku 11 ods. 2 a 3 sa uplatňuje mutatis mutandis na správy.
         Článok 13
         Jazyky
         1.   Pracovnými jazykmi podvýboru pre zemepisné označenia sú angličtina a ukrajinčina.
         2.   Pokiaľ sa nerozhodne inak, rokovania podvýboru pre zemepisné označenia vychádzajú z dokumentácie vyhotovenej v uvedených jazykoch.
         Článok 14
         Výdavky
         1.   Každá zmluvná strana hradí všetky výdavky, ktoré jej vznikli v dôsledku účasti na zasadnutiach podvýboru pre zemepisné označenia, a to tak výdavky na personál, cestovné náklady a diéty, ako aj poštovné a telekomunikačné výdavky.
         2.   Výdavky na organizáciu zasadnutí a rozmnožovanie dokumentov hradí zmluvná strana, ktorá je organizátorom zasadnutia.
         3.   Výdavky na tlmočenie počas zasadnutí a na preklad dokumentov do angličtiny a ukrajinčiny alebo z angličtiny a ukrajinčiny na účely článku 13 ods. 1 hradí zmluvná strana, ktorá je organizátorom zasadnutia.
         Výdavky na tlmočenie a preklad do iných jazykov alebo z iných jazykov hradí priamo žiadajúca zmluvná strana.
         Článok 15
         Zmeny
         Tento rokovací poriadok sa môže zmeniť rozhodnutím podvýboru pre zemepisné označenia v súlade s článkom 211 ods. 2 dohody.

            (1)  Ú. v. EÚ L 161, 29.5.2014, s. 3.


title: 2005/541/ES: Rozhodnutie Európskeho parlamentu z 12. apríla 2005 o absolutóriu na plnenie rozpočtu výkonnému riaditeľovi Európskej environmentálnej agentúry za rozpočtový rok 2003

text:
               27.7.2005

               SK

               Úradný vestník Európskej únie

               L 196/80

      ROZHODNUTIE EURÓPSKEHO PARLAMENTU

   z 12. apríla 2005
   o absolutóriu na plnenie rozpočtu výkonnému riaditeľovi Európskej environmentálnej agentúry za rozpočtový rok 2003
   (2005/541/ES)
   EURÓPSKY PARLAMENT,
   so zreteľom na správu Dvora audítorov o výročnej správe Európskej environmentálnej agentúry za rozpočtový rok 2003, spolu s odpoveďami agentúry (1),
   so zreteľom na odporúčanie Rady z 8. marca 2005 (6852/2005 – C6-0073/2005),
   so zreteľom na Zmluvu o ES, a najmä na jej článok 276,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na článok 185 tohto nariadenia, a so zreteľom na nariadenie Európskeho parlamentu a Rady (ES) č. 1641/2003 z 22. júla 2003, ktorým sa mení a dopĺňa nariadenie (EHS) č. 1210/90 o zriadení Európskej environmentálnej agentúry a Európskej environmentálnej informačnej a pozorovacej siete (3) a najmä článok 13,
   so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4) a najmä na článok 94 nariadenia (ES, Euratom) č. 2343/2002,
   so zreteľom na články 70 a 71 a Prílohu V rokovacieho poriadku,
   so zreteľom na správu Výboru pre rozpočtovú kontrolu a stanovisko Výboru pre životné prostredie, verejné zdravie a bezpečnosť potravín (A6-0074/2005),

               1.

               udeľuje výkonnému riaditeľovi Európskej environmentálnej agentúry absolutórium na plnenie rozpočtu za rozpočtový rok 2003;

               2.

               predkladá svoje poznámky v priloženom uznesení;

               3.

               poveruje svojho predsedu, aby toto rozhodnutie a priložené uznesenie postúpil výkonnému riaditeľovi Európskej environmentálnej agentúry, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (séria L).

         Josep BORRELL FONTELLES

            predseda

         Julian PRIESTLEY

            generálny tajomník

      (1)  Ú. v. EÚ C 324, 30.12.2004, s. 23.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 245, 29.9.2003, s. 1.

      (4)  Ú. v. ES L 357, 31.12.2002, s. 72.

         UZNESENIE EURÓPSKEHO PARLAMENTU,
      ktoré obsahuje poznámky k rozhodnutiu o absolutóriu na plnenie rozpočtu výkonnému riaditeľovi Európskej environmentálnej agentúry za rozpočtový rok 2003
      EURÓPSKY PARLAMENT,
      so zreteľom na správu Dvora audítorov o výročnej správe Európskej environmentálnej agentúry za rozpočtový rok 2003, spolu s odpoveďami agentúry (1),
      so zreteľom na odporúčanie Rady z 8. marca 2005 (6852/2005 – C6-0073/2005),
      so zreteľom na Zmluvu o ES, a najmä na jej článok 276,
      so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na článok 185 tohto nariadenia, a so zreteľom na nariadenie Európskeho parlamentu a Rady (ES) č. 1641/2003 z 22. júla 2003, ktorým sa mení a dopĺňa nariadenie (EHS) č. 1210/90 o zriadení Európskej environmentálnej agentúry a Európskej environmentálnej informačnej a pozorovacej siete (3) a najmä článok 13,
      so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4) a najmä na článok 94 nariadenia (ES, Euratom) č. 2343/2002,
      so zreteľom na články 70 a 71 a Prílohu V rokovacieho poriadku,
      so zreteľom na správu Výboru pre rozpočtovú kontrolu a stanovisko Výboru pre životné prostredie, verejné zdravie a bezpečnosť potravín (A6-0074/2005),

                  A.

                  keďže (Európsky dvor audítorov) EDA vo vyššie uvedenej správe uvádza, že získal primerané ubezpečenie o tom, že výročná správa za rozpočtový rok, ktorý sa skončil 31. decembra 2003, poskytuje spoľahlivé informácie a že príslušné operácie boli vcelku zákonné a riadne;

                  B.

                  keďže 21. apríla 2004 Európsky Parlament udelil riaditeľovi agentúry absolutórium (5) pre plnenie jej rozpočtu v rozpočtovom roku 2002 a v uznesení, ktoré bolo priložené k rozhodnutiu o absolutóriu, Parlament okrem iného:

                              —

                              uvítal zriadenie vnútorného auditu agentúrou,

                              —

                              vyzval agentúru, aby predložila svoju analýzu o možnosti využívania diferencovaných rozpočtových prostriedkov na financovanie zmlúv s európskymi tematickými strediskami, ako spôsobu znižovania prenosov rozpočtových prostriedkov,

                              —

                              vyzval agentúru, aby bezodkladne napravila situáciu v súvislosti so svojim triediacim a archivačným systémom a aby odstránila nedostatky, ktoré EDA opakovane kritizoval v súvislosti s dokladmi k platbám;

            1.   berie na vedomie nasledujúce údaje v účtoch Európskej environmentálnej agentúry (EEA) za rozpočtové roky 2003 a 2002;
      Výkaz príjmov a výdavkov za rozpočtové roky 2003 a 2002

                  (in EUR 1000)

                  2003

                  2002

                  Revenue

                  Community subsidies

                  21 380

                  18 749

                  Other subsidies

                  8 423

                  1 136

                  Other revenue

                  89

                  198

                  Total revenue (a)

                  29 891

                  20 083

                  Expenditure

                  Staff — Title I of the budget

                  Payments

                  11 123

                  9 714

                  Appropriations carried over

                  315

                  1 018

                  Administration — Title II of the budget

                  Payments

                  2 447

                  2 054

                  Appropriations carried over

                  395

                  247

                  Operating activities — Title III of the budget

                  Payments

                  5 997

                  6 493

                  Appropriations carried over

                  7 008

                  5 611

                  Total expenditure (b)

                  27 284

                  25 136

                  Outturn for the financial year (a – b)

                  2 607

                  – 5 053

                  Balance carried over from the previous financial year

                  – 7 427

                  – 3 275

                  Appropriations carried over and cancelled

                  617

                  889

                  Sums for re-use from the previous financial year not used

                  36

                  8

                  Exchange rate differences

                  – 4

                  4

                  Adjustments

                  – 18

                  0

                  Balance for the financial year

                  – 4 190

                  – 7 427

                     NB: The totals may include differences due to rounding.

                     Source: Information supplied by the Agency. These tables summarise the data provided by the Agency in its own accounts.

            2.   berie na vedomie pripomienku EDA v súvislosti s tým, že agentúra pri stanovovaní pohľadávok systematicky nevydáva povolenie na vymáhanie pohľadávok a odpoveď agentúry na túto pripomienku; očakáva, že agentúra bude odteraz prísne dodržiavať príslušné predpisy stanovené v nariadení o rozpočtových pravidlách;
      3.   víta opatrenia agentúry zamerané na posilnenie jej schopnosti spracovania finančných operácií vrátane jej prípravy na uplatňovanie účtovníctva zohľadňujúceho časové rozlíšenie; očakáva, že bude plne informovaný o dosiahnutých výsledkoch agentúry pri príležitosti prezentácie riaditeľovej výročnej správy o činnosti za rozpočtový rok 2004;
      4.   víta politiku agentúry v oblasti rovnosti a racionalizáciu jej činnosti a podporuje ju v tom, aby tieto politiky pravidelne sledovala a vyhodnocovala s cieľom zabezpečiť ich vykonávanie;
      5.   ľutuje, že rozpis zamestnancov podľa pohlavia, kategórie, národnosti a stupňa Európskemu parlamentu neumožnil vyhodnotiť vyváženosť medzi mužmi a ženami v rámci kategórií a stupňov a medzi nimi. Vyžaduje, aby mal v budúcnosti tieto informácie k dispozícii, keďže sú nevyhnutné k vyhodnoteniu plánov v oblasti rovnosti a rovnováhy v organizácii;
      6.   považuje EEA za zdroj dôležitých informácií o životnom prostredí pre všetky inštitúcie EÚ a tvorcu politiky; so spokojnosťou poznamenáva, že agentúra je schopná premeniť niektoré komplikované technické údaje na informácie, ktoré sú jednoducho používateľné a oznámiť svoje závery verejnosti;
      7.   víta komunikačnú stratégiu EEA vo vzťahu k občanom a povzbudzuje ju k tomu, aby ju neprestajne rozvíjala a vyhodnocovala;
      8.   zdôrazňuje skutočnosť, že dosah programov životného prostredia je často obmedzovaný nedostatkom vyhodnotenia vplyvov iných právnych predpisov a programov Spoločenstva na životné prostredie; verí, že EEA by mohla podporiť tvorbu politiky tým, že bude ďalej rozvíjať svoju prácu v oblasti vyhodnocovania vplyvov na životné prostredie;
      Všeobecné pripomienky adresované Komisii a agentúram

                  9.

                  pripomína svoju pozíciu, v súlade s ktorou podporuje snahy Komisie o vytvorenie obmedzeného počtu modelov, aspoň pre budúce regulačné agentúry, ale zároveň je toho názoru, že štruktúra existujúcich a budúcich agentúr si vyžaduje dôkladné posúdenie na medziinštitucionálnej úrovni; taktiež zdôrazňuje, že predtým, ako Komisia zadefinuje rámcové podmienky pre pôsobenie regulačných agentúr, by medziinštitucionálna dohoda mala stanoviť spoločné hlavné smery a malo by sa tak stať pred vytvorením harmonizovaného rámca pre štruktúry agentúr;

                  10.

                  berie na vedomie pozíciu Komisie (6) v súvislosti s delegovaním zodpovednosti za výkon úloh na orgány, vrátane agentúr, ktoré nie sú súčasťou ústrednej administratívy Komisie; Je toho názoru, že to nezodpovedá požiadavke Európskeho parlamentu týkajúcej sa dôkladného posúdenia štruktúry existujúcich agentúr na medziinštitucionálnej úrovni, a preto vyzýva Komisiu, aby poskytla vysvetlenie k tejto záležitosti a aj k budúcej všeobecnej medziinštitucionálnej dohode v súvislosti s novými opatreniami, ktoré sa majú prijať v rámci alebo paralelne s finančným výhľadom (7);

                  11.

                  vyzýva Komisiu, aby usporiadala a uskutočnila v strednodobom časovom horizonte, napr. v štandardnom trojročnom cykle, prierezovú analýzu vyhodnotení jednotlivých agentúr, aby sa

                              a)

                              vyvodili závery v súvislosti s koherentnosťou činnosti agentúr s politikami EÚ všeobecne, ako aj závery týkajúce sa existujúcich synergií alebo synergií, ktoré sa majú dosiahnuť v budúcnosti medzi agentúrami a oddeleniami Komisie a aby sa predišlo prekrývaniu ich činností,

                              b)

                              vyhodnotila širšia európska pridaná hodnota výsledkov činnosti agentúr v príslušnej oblasti ich pôsobnosti, ako aj vhodnosť, účinnosť a efektívnosť modelu agentúry pri uplatňovaní alebo podpore politík EÚ,

                              c)

                              určil a posilnil vplyv činnosti agentúr v súvislosti s priblížením, prístupnosti a zviditeľnením EÚ pre svojich občanov;

                  12.

                  očakáva, že takáto celková analýza bude k dispozícii do konca roka 2005, aby pokryla obdobie troch rokov od zavedenia nového nariadenia o rozpočtových pravidlách a následne nového rámca pre systém agentúr;

                  13.

                  vyzýva agentúry, aby sa aktívne podieľali na takomto procese a aby spolupracovali s Komisiou poskytovaním príspevkov v oblastiach, ktoré podľa ich názoru majú význam pre ich činnosť, úlohu, kompetencie a potreby, ako aj v akejkoľvek oblasti, ktorá by mohla prispieť k zlepšeniu postupu udeľovania absolutória, s cieľom prispieť k úspechu takéhoto procesu a zvýšiť zodpovednosť a transparentnosť agentúr; vyzýva agentúry, aby takéto príspevky predkladali aj príslušným výborom;

                  14.

                  vyzýva Komisiu, aby paralelne s týmto procesom predložila najneskôr do konca roka 2005 návrhy na zmeny v súčasných ustanovujúcich aktoch agentúr s cieľom okrem iného, optimalizovať jej vzťahy s agentúrami; takéto návrhy by mali byť zamerané na:

                              a)

                              zlepšenie komunikácie medzi Komisiou a agentúrami,

                              b)

                              vytvorenie alebo rozšírenie spolupráce pri definovaní potrieb, ktoré je potrebné uspokojiť, a cieľov, ktoré je potrebné splniť, výsledkov, ktoré sa majú dosiahnuť a stratégie ich dosiahnutia, a pri stanovení štandardov pre sledovanie a vyhodnocovanie,

                              c)

                              podporu doplnkovej činnosti, lepšiu organizáciu potrebných zdrojov a ich efektívne rozdelenie s ohľadom na dosiahnutie stanovených výsledkov a vytvorenie komunikačnej stratégie na informovanie o týchto výsledkoch;

                  15.

                  zdôrazňuje skutočnosť, že Komisia pred prijatím akéhokoľvek rozhodnutia o návrhu na vytvorenie novej agentúry musí dôkladne vyhodnotiť potrebu a pridanú hodnotu funkcie tejto agentúry a zohľadniť existujúce štruktúry, zásady subsidiarity, rozpočtovej disciplíny a zjednodušenia postupov;

                  16.

                  očakáva, že Komisia urýchlene predloží hlavné smery v rámci personálnej politiky agentúr, o ktoré Parlament požiadal Komisiu pred koncom rozpočtového postupu na rok 2005;

            Všeobecné pripomienky adresované agentúram

                  17.

                  očakáva, že mu odteraz každá agentúra predloží správu, v ktorej zhrnie informácie o auditoch vykonaných vnútorným audítorom, poskytnutých odporúčaniach a opatreniach prijatých na základe týchto odporúčaní, v súlade s článkom 72 ods. 5 nariadenia (ES, Euratom) č. 2343/2002;

                  18.

                  vyzýva agentúry, aby vyvíjali väčšie úsilie o riadne uplatňovanie Služobného poriadku a podmienok zamestnávania ostatných zamestnancov Európskych spoločenstiev vo vzťahu k svojim zamestnancom (postupy prijímania do služobného pomeru a s tým spojené rozhodnutia, osobné záznamy, výpočet platov a ostatných nárokov, politika pracovného postupu, percentuálny podiel voľných pracovných miest, kvóty na dodržiavanie rovnosti pohlaví, atď.);

                  19.

                  berie na vedomie, že percentuálny podiel mužov a žien na celkovom zložení zamestnancov agentúr vo všeobecnosti poukazuje na nerovnováhu medzi mužmi a ženami; ľutuje, že muži, ktorí predstavujú približne jednu tretinu zamestnancov, sú nadmerne zastúpení vo vyšších pozíciách, zatiaľ čo ženy sú nadmerne zastúpené v nižších pozíciách; očakáva, že agentúry príjmu okamžité a účinné opatrenia na nápravu tejto situácie;

                  20.

                  vyzýva agentúry, aby zabezpečili, že všetky príslušné ustanovenia smernice 2002/73/ES Európskeho parlamentu a Rady z 23. septembra 2002, ktorými sa mení a dopĺňa smernica Rady 76/207/EHS o vykonávaní zásady rovnakého zaobchádzania s mužmi a ženami, pokiaľ ide o prístup k zamestnaniu, odbornej príprave a postupu v zamestnaní, a pracovné podmienky (8) sa začlenia do ich príslušných personálnych politík;

                  21.

                  očakáva, že agentúry budú v súvislosti s príslušnými pripomienkami EDA plne rešpektovať rozpočtové zásady stanovené v nariadení o rozpočtových pravidlách, najmä zásadu rozpočtovej jednotnosti a rozpočtovej správnosti. Vyzýva tie agentúry, ktoré tak zatiaľ neurobili, aby plnili požiadavky spojené s účtovníctvom, stanovené v nariadení o rozpočtových pravidlách, a aby ešte viac posilnili postupy týkajúce sa vnútorného hospodárenia a kontroly, s cieľom zvýšiť dôveryhodnosť, transparentnosť a európsku pridanú hodnotu;

                  22.

                  povzbudzuje agentúry, najmä tie, ktorých činnosť súvisí s činnosťou alebo úlohami iných agentúr, aby posilnili spoluprácu a tak vytvorili podmienky pre rozvoj synergie; vyzýva ich, aby v prípade potreby formalizovali takúto spoluprácu v osobitných dohodách (spoločné vyhlásenia, memorandá o porozumení, rozhodnutia o spoločnom plánovaní a opatreniach/programoch, ktoré majú doplnkový charakter), aby sa predišlo duplicite práce a aby sa zabezpečilo, že výkony každej agentúry sa dajú jasne identifikovať a že výsledky spoločného úsilia predstavujú čo najväčšiu pridanú hodnotu a prínos ich práce; očakáva, že bude o tejto problematike pravidelne informovaný;

                  23.

                  Vyzýva agentúry, aby venovali osobitnú pozornosť postupom na uzatváranie a správu zmlúv; ďalej ich vyzýva k prijatiu všetkých primeraných opatrení týkajúcich sa ich administratívnych štruktúr s cieľom posilniť postupy vnútornej kontroly, komunikačné kanály a riadenie; je toho názoru, že takéto opatrenia môžu zahŕňať, ak je to potrebné a možné, zriadenie špecializovaných úsekov poverených tým, aby na základe analýzy rizika poradili ako najlepšie pripraviť postupy uzatvárania zmlúv, s cieľom zabezpečiť ich kontrolu a vykonať podľa potreby nadväzujúce opatrenia; v tejto súvislosti vyzýva Komisiu a EDA, aby posilnili spoluprácu s agentúrami;

                  24.

                  berie na vedomie ťažkosti, ktoré uviedli niektorí riaditelia, predovšetkým riaditelia novovytvorených agentúr, v súvislosti s dodržiavaním harmonogramu a lehôt na podávanie správ v súlade s nariadením o rozpočtových pravidlách; vyzýva riaditeľov agentúr, aby so zreteľom na budúcu revíziu nariadenia o rozpočtových pravidlách v roku 2005 informovali Výbor pre rozpočet a Výbor pre rozpočtovú kontrolu o problémoch, ktoré sa doteraz vyskytli, aby sa tieto problémy mohli zohľadniť v rámci revízie; očakáva, že riaditelia vypracujú konkrétne návrhy alternatívnych opatrení v spojení s lehotami, ktoré budú najlepšie zodpovedať ich spôsobu práce a zároveň budú rešpektovať povinnosti agentúr v súvislosti s podávaním správ v súlade s ustanoveniami nariadenia o rozpočtových pravidlách;

                  25.

                  berie na vedomie pozitívnu reakciu riaditeľov agentúr na žiadosť parlamentného výboru zodpovedného za prípravu absolutória o vytvorenie precíznejšieho komunikačného systému, najmä čo sa týka postupovania dokumentov, v súvislosti s povinnosťami agentúr podávať správy, zo strany agentúr tomuto výboru; je toho názoru, že lepšia organizácia tejto komunikácie posilní jeho spoluprácu s agentúrami a demokratickú kontrolu,

                  26.

                  vyzýva riaditeľov agentúr, aby odteraz k výročným správam o činnosti, ktoré sa predkladajú spolu s finančnými údajmi a údajmi o hospodárení, pripájali vyhlásenie o vierohodnosti týkajúce sa zákonnosti a riadnosti operácií, podobné vyhláseniam, ktoré podpisujú generálni riaditelia Komisie;

                  27.

                  vyzýva agentúry, aby vytvorili komplexnú komunikačnú stratégiu zodpovedajúcu potrebe vhodnou formou informovať o výsledkoch svojej práce nielen orgány, príslušné úrady členských štátov, odborníkov, partnerov alebo osobitných príjemcov, ale aj širokú verejnosť; vyzýva ďalej agentúry, aby so zreteľom na vypracovanie takejto stratégie zintenzívnili spoluprácu a vymieňali si informácie o najvhodnejších metódach zameraných na dosiahnutie tohto cieľa; očakáva, že agentúry ešte pred nasledujúcim postupom udeľovania absolutória dôsledne oboznámia jeho príslušné výbory o pokroku dosiahnutom pri vytváraní takejto stratégie s cieľom zabezpečiť účinné a včasné monitorovanie ich činností;

            Všeobecné pripomienky adresované EDA a agentúram

                  28.

                  víta iniciatívu EDA zahrnúť do svojich osobitných správ o agentúrach tabuľku s prehľadom údajov o právomociach, správe, dostupných zdrojoch a výsledkoch/výkonoch konkrétnej agentúry; je toho názoru, že to prispieva k prehľadnosti a transparentnosti práce týchto agentúr Spoločenstva a zároveň sa pre prípad potreby poskytuje užitočný základ pre porovnanie, čo môže pomôcť pri vytvorení harmonizovaného rámca pre agentúry, ktorý požadoval Parlament;

                  29.

                  vyzýva EDA a agentúry k posilneniu ich spolupráce, aby sa posilnili postupy a technické nástroje zamerané na zlepšenie riadenia všetkých rozpočtových a finančných záležitostí, v snahe o zavedenie metódy, ktorá od začiatku procesu vytvára predpoklady pre pozitívne rozhodnutie o absolutóriu; očakáva, že bude pravidelne informovaný o dosiahnutých pokrokoch a o používaní najvhodnejších metód;

                  30.

                  vyzýva EDA a agentúry, aby zvýšili transparentnosť kontradiktórneho postupu pred záverečnou správou EDA, aby sa predišlo rozporom a nejasnostiam, ktoré by mohli ohroziť vierohodnosť celého postupu; v tejto súvislosti vyzýva EDA a Komisiu, aby navrhli uskutočniteľný spôsob aktualizácie údajov o dosiahnutých zlepšeniach a/alebo zistených problémoch v období od prvého rokovania o prípravnej správe EDA až do prijatia rozhodnutia o udelení absolutória s cieľom podať čo najpravdivejší obraz o situácii agentúr.

         (1)  Ú. v. EÚ C 324, 30.12.2004, s. 23.

         (2)  Ú. v. ES L 248, 16.9.2002, s. 1.

         (3)  Ú. v. EÚ L 245, 29.9.2003, s. 1.

         (4)  Ú. v. ES L 357, 31.12.2002, s. 72.

         (5)  Ú. v. EÚ L 330, 4.11.2004, s. 14.

         (6)  Ako je uvedené v prílohe 1 Oznámenia Komisie Rade a Európskemu parlamentu – Budovanie našej spoločnej budúcnosti – Politické výzvy a rozpočtové prostriedky rozšírenej Únie 2007–2013 (KOM(2004) 0101, s. 38).

         (7)  Pozri prílohu k správe Komisie o následných opatreniach v súvislosti s absolutóriom na rok 2002 (KOM(2004) 0648, s. 108).

         (8)  Ú. v. ES L 269, 5.10.2002, s. 15.